Azmin, 10 Ahli Parlimen Akan Sertai PPBM Sebalik Petanda PKR Akan Alih Sokongan

KUALA LUMPUR: Kumpulan 11 ahli Parlimen PKR yang keluar parti itu minggu ini susulan pemecatan Mohamed Azmin Ali sebagai timbalan presiden akan menyertai PPBM, langkah yang boleh meningkatkan sokongan kepada Dr Mahathir Mohamad di sebalik tanda-tanda kesetiaan ahli Parlimen Pakatan Harapan akan beralih kepada Anwar Ibrahim.

“Semua kecuali seorang cukup syarat-syarat untuk menjadi ahli PPBM,” kata sumber, mengesahkan kemasukan 11 orang yang membentuk blok bebas selepas keluar PKR.

Keahlian PPBM terbuka kepada semua Bumiputera.

Selain Azmin, 10 yang lain Zuraida Kamaruddin, Saifuddin Abdullah, Baru Bian, Kamarudin Jaffar, Mansor Othman, Rashid Hasnon, Ali Biju, Willie Mongin, dan Jonathan Yasin.

Dipercayai seorang lagi ahli Parlimen, Santhara Kumar, akan jadi ahli bersekutu.

FMT juga difahamkan Anwar dan ahli Parlimen PKR berniat mencadangkan namanya sebagai perdana menteri dalam perjumpaan dengan Agong.

Perkembangan ini walaupun PKR dan DAP secara terbuka menyatakan sokongan kepada Mahathir untuk mengetuai gabungan pemerintah yang dihidupkan semula susulan tumbangnya Pakatan Harapan minggu ini.

Ini juga berlaku ketika sumber-sumber percaya Mahathir berbelah bagi antara “pilih kumpulan sama yang menyeru beliau letak jawatan” dan blok baru yang sokongan bersyarat mereka menekannya dengan alternatif yang tidak diingini.

“Selepas perjumpaan dengan pemimpin-pemimpin politik semalam, jelas Mahathir ada sokongan majoriti untuk jadi PM lagi. Ada tanda-tanda ini tidak boleh berlaku apabila ahli-ahli Parlimen PKR menyatakan pilihan mereka kepada Agong hari ini,” kata sumber kepada FMT dengan syarat beliau tidak dinamakan.

“Beliau berdepan 2 alternatif tidak diingini, alternatif satu lagi adalah syarat yang ditetapkan oleh pemimpin Umno,” kata sumber yang tahu tentang perbualan peribadi antara ahli-ahli politik utama.

Satu blok diwakili PKR, DAP, dan Amanah, anggota PH yang tinggal, yang kebanyakannya terdiri daripada ahli Parlimen yang akhirnya mahu Presiden PKR, Anwar Ibrahim ambil alih jawatan perdana menteri.

Satu lagi blok terdiri daripada pihak lain, kebanyakannya mereka yang tidak mahu DAP jadi sebahagian kerajaan persekutuan masa depan.

Tiga parti PH yang tinggal dalam mesyuarat semalam capai persetujuan mengenai kerajaan baru, menjelang perjumpaan dengan Agong di Istana Negara hari ini.


7 Hak Sabah Dalam Perjanjian MA63 Telah Dipersetujui

PUTRAJAYA: Proses pelaksaan hak-hak Sabah dan Sarawak mengikut Perjanjian Malaysia 1963 (MA63) berada di landasan positif, malah tujuh daripada 21 perkara yang dibincangkan oleh Kerajaan Persekutuan dengan Sabah serta Sarawak telah pun mendapat persetujuan.

Pejabat Perdana Menteri dalam satu kenyataan berkata, perkara pertama adalah hak tuntutan duti eksport balak dan hasil hutan di Sabah yang telah pun dipersetujui untuk diuruskan sepenuhnya oleh Jabatan Perhutanan Sabah.

Menurut kenyataan itu, hak kedua ialah berkaitan hak kawal selia gas dan elektrik di mana Kementerian Perdagangan Dalam Negeri dan Hal Ehwal Pengguna telah bersetuju supaya Sabah membuat penelitian terperinci sebelum diserahkan.

“Ketiga, Kerajaan Persekutuan dan kerajaan negeri Sarawak dan Sabah bersetuju untuk menubuhkan Jawatankuasa Kerja Pemantapan Kolaborasi Pelaksanaan Projek Persekutuan bagi membincangkanmekanisme pelaksanaan projek Persekutuan berdasarkan Perlembagaan Persekutuan, Perjanjian Malaysia 1963 dan mengambil maklum cadangan di dalam jawatankuasa antara kerajaan.

“Keempat, Kerajaan Persekutuan secara prinsipnya tiada halangan melaksanakan tuntutan berhubung penurunan kuasa kepada kerajaan negeri Sarawak dan Sabah bagi membuat perundangan subsidiari mengenai soal buruh di bawah Ordinan Buruh negeri masing-masing, tindakan sedang diambil bagi meminda Ordinan Buruh negeri masing-masing,” kata kenyataan itu.

Katanya, perkara kelima adalah berkaitan kesihatan iaitu Kerajaan Persekutuan dan kedua-dua negeri bersetuju untuk menubuhkan Jawatankuasa Khas Libat Urus secara berkala untuk membincangkan perkara-perkara berkaitan isu pengurusan kesihatan Sarawak dan Sabah.

Menurutnya, perkara keenam membabitkan pentadbiran Pulau Sipadan dan Ligitan iaitu secara prinsipnya penyerahan kuasa urus tadbir kedua-dua pulau khususnya berkaitan pelancongan kepada kerajaan negeri Sabah telah dipersetujui, cuma isu teknikal dan keselamatan sedang diperhalusi.

“Perkara ketujuh ialah isu pertanian dan perhutanan yang digugurkan dalam mesyuarat jawatankuasa kerana kedua-dua perkara itu telah pun diletakkan di bawah senarai negeri,” jelas pejabat itu.

Kenyataan itu berkata, mesyuarat Jawatankuasa Khas Kabinet Untuk Menyemak Pelaksanaan Perjanjian Malaysia yang keempat telah diadakan pada 23 Julai 2019 yang dipengerusikan Perdana Menteri, Tun Dr. Mahathir Mohamad dan dihadiri wakil Kabinet Persekutuan, Sarawak serta wakil Sabah termasuk Ketua Menteri, Datuk Seri Mohd. Shafie Apdal.

Jelasnya, Jawatankuasa Khas Kabinet itu dibantu oleh Jawatankuasa Teknikal dan Jawatankuasa Kerja dan diurus setiakan oleh pasukan petugas khas dikenali sebagai Taskforce MA63.

“Mesyuarat pertama telah diadakan pada 17 Disember 2018 dan 21 isu telah diterima oleh Jawatankuasa Khas Kabinet ini untuk diteliti dan dikaji. Tiga belas isu tuntutan dikenal pasti sebagai isu bersama melibatkan kerajaan negeri Sarawak dan Sabah manakala lapan isu lain melibatkan tuntutan kerajaan negeri Sabah sahaja,” tambahnya.


PPM Sandakan Tahan Kapal Nelayan Vietnam Ceroboh Perairan Sandakan

SANDAKAN, 21 Ogos: Pasukan Polis Marin (PPM) Sandakan menahan dua kapal nelayan Vietnam yang didapati menceroboh dan menjalankan aktiviti perikanan di dalam kawasan perairan negara semalam.

Komander PPM Wilayah 4 Sabah ACP Mohamad Pajeri Ali berkata kapal itu ditahan ketika sepasukan PPM Sandakan menjalankan tugas rondaan Operasi Pensura Khas di kawasan perairan Pulau Lankayan dekat sini.

“Kira-kira pukul 9.45 pagi semalam, bot ronda PSC 13 dan PSC 63 PPM dengan kekuatan tiga pegawai dan lapan anggota telah berjaya menahan dan memeriksa dua buah kapal nelayan Vietnam dengan nombor pendaftaran CM/91254/TS dan CM/95180/TS bersama 10 kru kapal yang terdiri daripada lelaki warga Vietnam berumur antara 20 dan 40 tahun.

“Apabila diminta untuk berhenti, kapal nelayan Vietnam itu tidak memberi kerjasama, malahan telah cuba melanggar botronda Polis Marin yang boleh mendatangkan ancaman nyawa di samping mengancam aset kerajaan,” katanya dalam kenyataan di sini hari ini.

Susulan itu, Mohamad Pajeri berkata kedua-du kapal itu dikejar selama lebih kurang setengah jam sebelum juragan kedua-dua kapal itu memberhentikan kapal masing-masing dan menyerah diri.

Mohamad Pajeri berkata kapal nelayan bersama peralatan yang keseluruhannya dianggar bernilai RM1.62 juta dirampas dan dibawa ke pangkalan Markas Operasi PPM Sandakan.

Beliau berkata juragan serta kru kapal ditahan kerana tidak memiliki sebarang dokumen pengenalan diri yang sah untuk berada di Malaysia, dan kes disiasat di bawah Seksyen 25(a) Akta Perikanan 1985 yang boleh membawa hukuman denda tidak melebihi RM1 juta terhadap nakhoda kapal dan RM100,000 terhadap setiap kru kapal jika sabit kesalahan.

Katanya PPM Sabah sentiasa mengatur gerak aset pasukan dalam menjalankan rondaan dan operasi di perairan bagi memastikan perairan negara selamat dan tidak sewenang-wenangnya diceroboh oleh anasir luar yang mengaut hasil perikanan negara secara menyalahi undang-undang.

“PPM Sabah akan terus memerangi pencerobohan nelayan asing di perairan Sabah khususnya dan berharap masyarakat nelayan setempat juga dapat berkerjasama menyalurkan sebarang maklumat untuk membanteras pencerobohan nelayan asing yang merugikan negara,” katanya.


Taman Marin Tunku Abdul Rahman lokasi tumpuan pelancong di Kota Kinabalu

KOTA KINABALU, 4 Jun – Terletak tidak jauh dari pusat bandar Kota Kinabalu, Taman Tunku Abdul Rahman (TTAR), meliputi lima pulau yang menjadi lokasi tumpuan pelancong, boleh dikunjungi dengan menaiki bot hanya mengambil masa 20 minit.

Pelancong boleh memilih untuk beriadah di lima pulau yang ada di taman marin ini iaitu Manukan, Mamutik, Sulug, Gaya dan Sapi.

Berdasarkan statistik Taman-Taman Sabah (TTS), dalam tempoh empat bulan pertama tahun ini, sejumlah 39,204 orang berkunjung ke taman marin itu, terdiri daripada pelancong asing (22,600 orang) manakala pelancong tempatan (16,604 orang).

Sepanjang tahun lepas, seramai 564,081 pelancong mengunjungi taman marin berkenaan iaitu  394,222 pelancong asing dan 169,859 pelancong tempatan.

Bagi pelancong yang ingin berkunjung ke lima pulau yang terdapat di taman marin itu, perkhidmatan bot penumpang disediakan di Jeti Jesselton Point di pusat bandar selain beberapa jeti pusat peranginan yang terdapat berhampiran pusat bandar.

Mempunyai keluasan kira-kira 4,929 hektar, Pulau Gaya dan Pulau Sapi diwartakan sebagai TTAR, mengambil sempena nama Perdana Menteri Malaysia Pertama Tunku Abdul Rahman Putra al-Haj, pada 1974 manakala Pulau Manukan, Mamutik dan Sulug pula pada 1979.

Antara lima buah pulau itu, Pulau Gaya adalah pulau paling besar dengan keluasan kira-kira 1,465 hektar malah mempunyai beberapa buah kampung dan balai polis manakala Pulau Mamutik pula pulau terkecil.

Meskipun kecil namun di Pulau Mamutik pelancong boleh melihat habitat beberapa jenis ikan seperti Sergeant Major, Parrot Fish, Butterfly Fish dan Angle Fish.


COVID-19: Kes Positif Menurun Kepada 12,541 Hari Ini

PUTRAJAYA: Malaysia mencatatkan penurunan kes harian Covid-19 kepada 12,541 hari ini, menjadikan jumlah keseluruhan positif kepada 893,323 kes.

Ketua Pengarah Kesihatan Tan Sri Dr Noor Hisham Abdullah dalam satu hantaran di Twitter berkata, Selangor mencatatkan 5,512 kes diikuti Negeri Sembilan dengan 1,619 kes dan 1,542 kes di Kuala Lumpur.

Johor pula mencatatkan 609 kes, Melaka (575 kes), Kedah (458 kes), Sarawak (423 kes), Pahang (382 kes), Pulau Pinang (376 kes), Sabah (326 kes), Perak (299 kes), Kelantan (225 kes), Terengganu (102 kes), Putarajaya (62 kes), Labuan (24 kes) dan Perlis tujuh kes.

Semalam, negara mencatatkan jumlah kes harian tertinggi iaitu 13,215 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penganggur Mengamuk Positif Dadah Jenis Syabu

SANDAKAN: Seorang penganggur ditahan oleh Batalion 20 Pasukan Gerakan Am (PGA) Beluran selepas mengamuk di sebuah rumah tidak bernombor di Kampung Dandulit, semalam.

Pegawai Pemerintah Batalion 20 PGA Beluran, Asisten Komisioner Mohd Nasaruddin M Nasir berkata pihaknyanya menerima maklumat mengenai seorang lelaki berusia 23 tahun dipercayai penagih dadah telah mengamuk kira-kira jam 10.30 malam.

“Inspektor Gafar Abidin yang bertugas di Komtek Kuala Gum-Gum bersama sepasukan daripada Kompeni B Batalion 20 PGA Beluran dalam Op Taring bergegas ke lokasi kejadian,” katanya.

Beliau berkata pihaknya yang tiba di rumah terbabit telah memperkenalkan diri sebagai anggota polis dan meminta lelaki itu keluar berulang kali namun tiada jawapan.

“Pihaknya terus masuk ke dalam rumah tersebut melalui pintu hadapan dan secara tiba-tiba suspek telah memecahkan dinding kayu bilik belakang rumah.

“Suspek cuba melarikan diri namun lelaki tersebut berjaya ditangkap,” katanya. Nasaruddin memberitahun semasa tangkapan dibuat suspek cuba melawan dan telah berlaku sedikit pergelutan waktu tangkapan dibuat.

Beliau berkata pihaknya telah membuat pemeriksaan tubuh dapati tiada menjumpai apa – apa barang yang salah.

“Pihaknya menahan suspek kerana disyaki penagih dadah sebelum dibawa ke Balai Polis Sandakan untuk tindakan lanjut,” katanya.

Beliau berkata ujian saringan awal polis terhadap air kencing suspek mendapati positif dadah jenis methamphetamine dan amphetamine.

Nasaruddin berkata kes berkenaan disiasat di bawah Seksyen 15(1) Akta Dadah Berbahaya 1952. – Utusan Borneo


Angin Kencang, Laut Bergelora Di 6 Negeri Mulai Esok

Angin kencang Timur Laut dengan kelajuan 40-50 kilometer sejam dengan ombak mencapai ketinggian 3.5 meter dijangka berlaku di kawasan perairan Kelantan, Terengganu, Pahang, Johor Timur, Sarawak dan Barat Sabah bermula esok hingga Jumaat, 2 November ini.

Menurut kenyataan Jabatan Meteorologi Malaysia, keadaan angin kencang dan laut bergelora itu berbahaya kepada semua aktiviti perkapalan dan pantai termasuk menangkap ikan dan perkhidmatan feri.

Selain itu, kawasan pantai di Kelantan, Terengganu, Pahang, Johor Timur dan Sarawak juga terdedah kepada kejadian kenaikan paras air laut yang dijangka berlaku dalam tempoh sama. – Bernama


Cadangan Bantuan ‘One-Off’ RM1,000 Untuk Penduduk Sabah Terlibat PKPD

TAWAU: Penduduk di 14 lokaliti yang masih menjalani Perintah Kawalan Pergerakan Diperketatkan (PKPD) memohon kerajaan negeri memberikan bantuan sekali beri RM1,000.

Ini kerana, disebabkan PKPD, mereka tidak dapat keluar bekerja, sedangkan masih perlu menanggung komitmen hidup seperti biasa termasuk bayaran utiliti seperti, bil air, bil elektrik selain keperluan makanan.

Ahli Dewan Undangan Negeri (ADUN) Apas, Datuk Nizam Abu Bakar Titingan, berkata cadangan yang diterima daripada penduduk terkesan itu akan dibawanya ke peringkat atasan untuk tindakan kerajaan negeri.

“Kita sedia maklum masalah yang dihadapi penduduk yang terkesan dan terputus punca pendapatan berikutan PKPD ini.

“Sebagai salah seorang pemimpin dalam kerajaan negeri Sabah, perkara ini akan saya bawa ke peringkat atasan untuk tindakan kerajaan negeri, agar mereka dapat dibantu,” katanya.

Beliau ditemui selepas menghadiri mesyuarat Pusat Kawalan Operasi Bencana daerah Tawau di Dewan Persidangan Majlis Perbandaran Tawau (MPT) di sini, pada Isnin.

Beliau berkata, pihaknya juga sedia maklum situasi di daerah Tawau yang sebelum ini mencetuskan tunjuk perasaan oleh tujuh individu yang membantah pelaksanaan lanjutan PKPD di kampung Muhibbah Raya pada Sabtu lalu.

Beliau berharap penduduk bertenang dan sentiasa mematuhi Prosedur Operasi Standard (SOP) supaya penularan wabak COVID-19 dapat dibendung.c

“Saya harap penduduk bertenang dan mengamalkan pematuhan SOP agar penularan wabak ini dapat kita putuskan segera,” katanya.

Sabtu lalu, tujuh individu ditahan polis kerana terlibat perhimpunan aman membantah lanjutan PKPD di Kampung Muhibbah Raya Tawau.

Mereka yang merupakan bukan penduduk kampung Muhibbah Raya Tawau, menyuarakan masalah yang dihadapi keluarga mereka yang tinggal di kampung berkenaan kerana tidak dapat keluar mencari rezeki bagi menampung keperluan hidup. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah Ketagihan PUBG, Anak Bunuh Dan Kerat Mayat Bapa

BANGALORE: Berang tidak dapat bermain permainan dalam talian PUBG, seorang pemuda bertindak kejam dengan membunuh bapanya menggunakan sebilah pisau pemotong daging.

Agensi berita Bangalore Mirror melaporkan Raghuveer Kumbar, 25, melakukan tindakan sadis itu selepas bapanya Shankrappa Kumbar, 60, yang juga merupakan pesara polis, enggan memberinya wang untuk menambah nilai capaian internetnya.

Ekoran perbalahan berterusan, Raghuveer mengunci ibunya di dalam bilik sebelum bertindak mengambil pisau dan membunuh bapanya sendiri, lapor IndiaTimes.Bukan itu saja, Raghuveer turut mengerat mayat bapanya kepada beberapa bahagian.

Jiran yang terdengar jeritan dari dalam rumah Shankrappa terus membuat panggilan kecemasan kepada polis.Polis dalam satu kenyataan memaklumkan tindakan Raghuveer adalah disebabkan oleh ketagihan melampau suspek dengan permainan PUBG.


BN, PAS Tarik Balik SD Sokong Dr Mahathir

KUALA LUMPUR: Barisan Nasional (BN) dan PAS memutuskan untuk menarik balik akuan bersumpah (SD) menyokong Perdana Menteri Interim, Tun Dr Mahathir Mohamad.

Setiausaha Agung UMNO, Tan Sri Annuar Musa, berkata pendirian itu terpaksa dibuat berikutan wujud cadangan untuk membentuk kerajaan perpaduan daripada Dr Mahathir.

“Kita membuat ketetapan bahawa sokongan kepada Perdana Menteri untuk membentuk gabungan tanpa DAP, terpaksa kita tarik balik.

“SD yang kita sampaikan kepada Yang di-Pertuan Agong, memberikan sokongan kepada Perdana Menteri dengan hanya terhad kepada pembentukan gabungan baharu tanpa DAP.

“Apa-apa selain daripada itu, sokongan tidak sah. Justeru sokongan pada Ahad lalu, kita tarik balik,” katanya pada sidang media di Menara Dato’ Onn, di sini, hari ini.

Sementara itu, Setiausaha Agung PAS, Datuk Takiyuddin Hassan, berkata gabungan mereka juga menolak sekeras-kerasnya dakwaan cubaan untuk merampas kuasa daripada Pakatan Harapan (PH).

Sebaliknya, beliau berkata, apa yang berlaku ialah maklum balas terhadap kerajaan PH yang runtuh selepas Parti Pribumi Bersatu Malaysia (BERSATU) keluar PH, manakala beberapa pemimpin PKR pula mengumumkan keluar parti itu.

“Parti dalam kerajaan sudah berpecah dan pada peringkat awal, (kita) bersetuju pada dasar untuk bekerjasama dalam blok pembangkang.

“Kami mendapat lebih 130 kerusi dan dalam proses terakhir untuk memeterai satu pakatan baharu, iaitu Perikatan Nasional,” katanya.


PRK Sandakan, sejarah baharu pilihan raya Sabah

SANDAKAN: Selepas tujuh Pilihan Raya Kecil (PRK) diadakan di Semenanjung sejak berakhirnya Pilihan Raya Umum Ke-14 (PRU-14) pada 9 Mei tahun lalu, satu lagi PRK diadakan, kali ini di Parlimen Sandakan.

Parlimen Sandakan adalah kerusi kawasan bandar yang merangkumi dua kerusi Dewan Undangan Negeri (DUN) iaitu Elopura dan Tanjung Papat, ketiga-tiganya diwakili Pakatan Harapan (PH) daripada DAP.

PRK pertama di Sabah selepas PRU-14 itu menyaksikan PH menggalas tugas mempertahankan kerusi Parlimen berkenaan yang disandang DAP sejak Pilihan Raya Umum Ke-13 (PRU-13).

Ia menjadi pilihan raya pertama di bawah kepimpinan Parti Warisan Sabah (WARISAN)-PH dan Pertubuhan Pasok Momogun Kadazandusun Murut Bersatu (UPKO) selepas pakatan itu membentuk kerajaan negeri pada Mei tahun lalu.

Ia juga pilihan raya pertama di Sabah yang menyaksikan tiada calon Barisan Nasional (BN) bertanding berikutan pengumuman pemangku pengerusinya, Datuk Seri Mohamad Hasan sebelum ini, mengenai keputusan untuk tidak meletakkan calon.

Calon daripada Parti Liberal Demokratik (LDP) secara tradisi menggalas tugas BN di kerusi berkenaan, namun parti itu bersama semua parti tempatan Sabah sudah meninggalkan gabungan berkenaan selepas PRU-14.

LDP sebelum ini ada menyatakan mahu meletakkan calon kerana menganggap Sandakan kerusi tradisinya dan jika ada wakilnya pada penamaan calon hari ini, parti itu juga mencipta sejarah kali pertama menggunakan lambang sendiri.

BN Sabah kini hanya diwakili UMNO dan MCA, kedua-duanya akur dengan keputusan kepimpinan BN untuk tidak meletak calon, namun menyatakan sokongan kepada calon pembangkang lain termasuk daripada Parti Bersatu Sabah (PBS).

PBS yang juga keluar BN selepas PRU-14 Mei tahun lalu mengesahkan meletak calon dan mengumumkan bekas Ahli Parlimen Batu Sapi, Datuk Linda Tsen Thau Lin menggalas cabaran parti itu menentang DAP.

Buat kali pertama juga parti pelbagai kaum itu akan menggunakan lambang dan bendera sendiri selepas kali terakhir berbuat demikian ketika PRK Likas pada tahun 2001 sebelum menyertai BN setahun selepas itu.

Itu antara sejarah baharu dicatat pada PRK Parlimen Sandakan sejajar perubahan politik dan tampuk pentadbiran negeri selepas PRU-14.

Selain saingan parti pembangkang, tiga individu yang awal-awal lagi menyatakan bertanding calon Bebas, iaitu seorang peniaga, Chia Siew Yung; bekas pembantu tadbir Pusat Khidmat Parlimen Sandakan, Sulaiman Samat dan bekas pengasas Parti Amanah Negara (AMANAH) Sabah, Hamzah Abdullah.

Keputusan rasmi mengenai siapa lawan DAP bakal diketahui selepas proses penamaan calon yang diadakan di Dewan Aktiviti Sekolah Menengah Jenis Kebangsaan (SMJK) Tiong Hua, Sandakan, di sini, esok, selesai.

PRK Parlimen Sandakan diadakan berikutan kekosongan kerusi itu akibat kematian penyandangnya yang juga Menteri Kesihatan dan Kesejahteraan Rakyat Sabah, Datuk Stephen Wong Tien Fatt, yang diserang sakit jantung pada 28 Mac lalu.

Kerusi itu dipertahankan Tien Fatt atas tiket DAP buat penggal kedua pada PRU-14 selepas merampasnya daripada Barisan Nasional (BN) pada Pilihan Raya Umum Ke-13 (PRU-13) apabila mengalahkan Presiden LDP ketika itu, Datuk Liew Vui Keong.

Pada PRU-14, Tien Fatt yang juga Pengerusi DAP Sabah menang dengan majoriti 10,098 undi selepas memperoleh 19,094 undi berbanding 8,996 undi diperoleh lawannya daripada BN yang diwakili calon LDP, Datuk Lim Ming Hoo.

Berdasarkan kedudukan itu, DAP kekal diberi mandat untuk meletakkan calon pada PRK Parlimen Sandakan dengan anak mendiang Tien Fatt, Vivian Wong Shir Yee, 30 dinamakan sebagai calon yang akan menggalas tugas mempertahankan kerusi berkenaan. – Berita Harian


Mayat Terapung Ditemukan Dipercayai Nurul Maslan

TAWAU: Mayat seorang lelaki ditemukan terapung di sempadan perairan Malaysia-Indonesia, di sini pagi ini, dipercayai milik Nurul Maslan Sabran, 34, yang dilaporkan hilang sejak Jumaat lalu.

Difahamkan mayat mangsa ditemukan keluarganya kira-kira pukul 10.30 pagi ini selepas  turut keluar mencari mangsa sejak kelmarin.

Pihak media yang kebetulan baru tiba di rumah keluarga mangsa, sebentar tadi terkejut apabila terdengar suara tangisan pilu ahli keluarga lain termasuk tiga anak mangsa antara dua hingga tujuh tahun.

Adik mangsa, Ismail Sabran, 33, ketika ditemukan mengesahkan kejadian tersebut.

Jumaat lepas, Nurul Maslan keluar bersendirian dari Cowie Bay kira-kira pukul 5 petang ke kebunnya, di Sungai Melayu Pulau Sebatik dengan menjuragani sebuah perahu.

Bagaimanapun, mangsa dilaporkan tidak pulang kerumah dan disyaki telah hilang di laut.pada hari yang sama, sepasukan anggota Pasukan Polis Marin (PPM) yang melakukan Ops Benteng menemui sebuah perahu tanpa pengemudi dengan keadaan enjin masih hidup diperairan Ice Box kira-kira pukul 5.50 petang.

Satu operasi SAR kemudian diaktifkan Agensi Penguatkuasaan Maritim Malaysia (APMM) bagi mengesan mangsa dengan bantuan PPM, Jabatan Bomba Dan Penyelamat Malaysia (JBPM) Tawau, Angkatan Pertahanan Awam Malaysia (APM) Dan Tentera Laut Diraja Malaysia (TLDM).

Kesemua agensi keselamatan menggerakkan aset masing-masing dan operasi SAR turut dibantu keluarga serta penduduk Kampung.

Sementara itu, Ketua Polis Daerah Tawau, ACP Peter Anak Umbuas yang dihubungi pemberita RTM mengesahkan penemuan mayat lelaki merupakan mangsa hilang ketika dilaut.Bagaimanapun, laporan lanjut berhubung perkara itu akan dikongsikan kepada media.

Ketua JBPM Tawau, Penolong Penguasa Bomba Zulbada Alior ketika dihubungi mengesahkan penemuan tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JHL, Polis Kerjasama Cari Suspek Racun Gajah Di Kinabatangan

KOTA KINABALU: Ranger Jabatan Hidupan Liar (JHL) akan bekerjasama dengan polis mengenal pasti dan mengesan pihak yang terlibat dalam kematian terbaharu gajah Borneo di Ladang Kelapa Sawit Melangking, Sukau pada semalam.

Timbalan Ketua Menteri, Datuk Christina Liew berkata, gajah yang dinamakan sebagai Girang yang ditemui mati di ladang berkenaan pada pukul 5.50 pagi dipercayai mati akibat keracunan toksemia (keracunan pada sel darah) hingga menyebabkan kegagalan organ dalaman haiwan itu berfungsi.

Beliau berkata, gajah yang dianggarkan berusia 20-an itu mati pada 14 November lalu dan bedah siasat mendapati terdapat sekatan pada jantung, paru-paru dan buah pinggangnya selain bahagian hati dan limpa juga turut mengembang serta kerosakkan pada usus.

Christina yang juga Menteri Pelancongan, Kebudayaan dan Alam Sekitar berkata, pasukan penyiasat dan veterinar JHL Sabah telah dihantar ke lokasi yang terletak lima kilometer dari Sukau bagi menjalankan bedah siasat dan proses itu selesai pada petang semalam.

“Kami sedih dan terkejut dengan kehilangan seekor lagi hidupan liar yang mati akibat sikap tidak bertanggungjawab dan kejam sesetengah individu,” katanya dalam satu kenyataan, di sini hari ini.

Beliau berkata, berdasarkan data daripada kolar gajah menunjukkan pergerakan haiwan itu direkodkan beberapa hari sebelum ditemukan mati.

Jelasnya, biarpun ranger JHL berada di situ bagi menjalankan pemeriksaan yang kerap terhadap pergerakan gajah melalui satelit, namun insiden kematian gajah masih berulang.

“Oleh itu, kami merayu kepada orang ramai yang tahu siapa yang terlibat di sebalik pembunuhan kejam gajah ini untuk tampil memberikan maklumat secepat mungkin.

“Pembunuh terlibat harus dibawa ke muka pengadilan,” tegasnya.

Menurutnya, suspek seolah-olah mencabar undang-undang di bawah Enakmen Pemeliharaan Hidupan Liar 1997 yang memperuntukkan pelbagai kesalahan dan hukuman serta denda yang boleh dikenakan ke atas pesalah yang terlibat dalam jenayah membabitkan hidupan liar.

Girang antara tiga gajah yang dipakaikan kolar satelit bagi tujuan program penyelidikan saintifik oleh pertubuhan bukan kerajaan (NGO) untuk mengetahui corak pergerakan hidupan liar itu di Sanktuari Hidupan Liar di Hilir Kinabatangan.

Penemuan bangkai gajah terbaharu itu merupakan gajah kelima ditemukan mati dalam tempoh dua bulan ini.

Penemuan pertama adalah di Sungai Udin, Dumpas, Tawau pada 25 September, diikuti pada 20 Oktober di Beluran.

Kemudian diikuti dengan penemuan dua bangkai gajah antara 1 hingga 3 November masing-masing di Sungai Kinabatangan dan ladang sawit di Lahad Datu.


(VIDEO) Dua Anggota Polis Hulur Bantuan Kepada Kanak-Kanak Di Kota Kinabalu Dapat Pujian Ramai

KOTA KINABALU: Rakaman video memaparkan dua anggota polis memberi nasihat sebelum menghulurkan wang kepada seorang kanak-kanak mendapat pujian ramai.

Video berdurasi 42 saat yang tular menerusi aplikasi TikTok berkenaan berjaya menarik lebih 4,000 komen, sejak semalam.

Difahamkan, kejadian membabitkan dua anggota Balai Polis Kota Kinabalu itu berlaku pada jam 3.40 petang, di sekitar Jalan Api-Api Centre di pusat bandar ini.

Kedua-dua anggota polis terbabit dikatakan bimbang melihat kehadiran seorang kanak-kanak yang berjalan seorang diri di kawasan berkenaan dan terus memanggilnya untuk bertanyakan keadaan sebenar.

Bagaimanapun, kanak-kanak terbabit memberitahu dia ingin berdikari mencari duit untuk membantu keluarganya menjual keropok.

Simpati dengan keadaannya, anggota polis terbabit terus memberikan sedikit sumbangan ikhlas berbentuk wang tunai kepada kanak-kanak terbabit.

Selain itu, kedua-dua anggota polis terbabit turut menasihatkan kanak-kanak itu supaya berhati-hati dan diminta untuk terus balik ke rumah demi keselamatannya.

Sementara itu, Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan kedua-dua anggota polis dalam rakaman tular berkenaan adalah anggota Ibu Pejabat Polis Daerah (IPD) Kota Kinabalu.

Katanya, disamping menjalankan tugas menjaga keselamatan, polis juga mempunyai sifat mulia untuk membantu sesiapa saja selagi termampu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Antara Ditahan Memandu Dalam Keadaan Mabuk

PENAMPANG: Tiga individu termasuk seorang wanita ditahan selepas memandu di bawah pengaruh alkohol di Jalan Bundusan di sini semalam.

Ketua Polis Daerah Penampang Deputi Superintendan Mohd Haris Ibrahim berkata kesemua suspek ditahan semasa sekatan Jalan Raya Op Mabuk yang dijalankan awal pagi oleh Bahagian Siasatan dan Penguatkuasaan Trafik (BSPT) IPD Penampang.

“Operasi yang diketuai oleh Ketua BSPT IPD Penampang Inspektor Jupri Usman bersama 11 Penguatkuasa Trafik Penampang memeriksa keseluruhan 53 kenderaan pelbagai jenis serta 67 individu sepanjang operasi dilaksanakan.

“Hasil operasi berjaya menahan tiga pemandu termasuk seorang wanita yang membawa kenderaan dalam keadaan mabuk.

“Dalam operasi sama, kita juga mengeluarkan 11 keping saman membabitkan sebuah pelbagai kesalahan,” katanya.

Beliau berkata kesemua suspek dibawa ke IPD Penampang untuk tindakan selanjutnya.

Katanya operasi pemantauan serta penguatkuasaan secara berterusan akan dilaksanakan bagi memberi kesedaran kepada orang ramai tentang bahaya memandu dalam keadaan mabuk.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Operasi Mencari Nelayan Lemas Di Pantai Emas, Kota Belud Disambung Pagi Ini

KOTA KINABALU: Operasi mencari seorang nelayan yang dikhuatiri lemas di perairan berhampiran Pantai Emas Kota Belud, semalam disambung pada jam 7 pagi ini.

Menurut kenyataan Pasukan Gerakan Operasi Bomba dan Penyelamat Sabah, laporan kehilangan Sapuan Siman, 60, diterima pada 12.56 tengah hari.

Berdasarkan laporan yang diterima, mangsa ke laut untuk menangkap ikan di perairan itu pada 6 pagi dengan menaiki sebuah bot dan sepatutnya pulang pada 8 pagi.

Bagaimanapun, penduduk kampung hanya menemui bot mangsa dalam keadaan enjin masih hidup, kata kenyataan itu.

Operasi mencari dan menyelamat yang dijalankan dalam jarak sejauh 10 kilometer dari kawasan bot ditemui gagal menjumpai nelayan berkenaan dan ditangguhkan pada 6 petang, semalam.

Operasi tersebut membabitkan anggota bomba dari Balai Bomba dan Penyelamat Kota Belud. – BERNAMA


Muhyiddin Mula Tugas Sebagai PM Hari Ini

PUTRAJAYA: Tan Sri Muhyiddin Yassin memulakan tugas sebagai Perdana Menteri kelapan hari ini.

Beliau memasuki Perdana Putra di sini, yang menempatkan Pejabat Perdana Menteri, tepat jam 8 pagi bagi memulakan tugas secara rasmi sebagai perdana menteri.

Muhyiddin disambut Ketua Setiausaha Negara Datuk Seri Mohd Zuki Ali ketika tiba di Perdana Putra sebelum dibawa ke Aras 5, yang menempatkan Pejabat Perdana Menteri.

Sebelum memasuki pejabat, Muhyiddin mengimbas kad perakam waktu dan mengaminkan bacaan doa.

Selepas memasuki pejabatnya, beliau menandatangani buku selamat datang dan selamat bertugas.

Muhyiddin, 72, mengangkat sumpah jawatan sebagai Perdana Menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, di Istana Negara semalam.

Al-Sultan Abdullah memberi perkenan pelantikan Muhyiddin itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Pada hari pertamanya, Muhyiddin mempunyai jadual temujanji dengan Mohd Zuki, Ketua Polis Negara Tan Sri Abdul Hamid Bador, dan Panglima Angkatan Tentera Malaysia (ATM) Jeneral Tan Sri Affendi Buang.


58 Orang Diberkas, Polis KK Terus Gempur Sarang Dadah

KOTA KINABALU: Polis menahan seramai 58 individu, termasuk tiga pengedar dadah menerusi Ops Ice Breaker, di sekitar Kota Kinabalu, yang bermula 18 Januari lalu dan berakhir semalam.

Ketua Polis Daerah Kota Kinabalu, Asisten Komisioner Habibi Majinji berkata kejayaan terbesar dalam operasi itu apabila menahan dua lelaki disyaki pengedar dadah di sebuah rumah di Jalan Sepanggar, di sini.

“Kedua-dua suspek berusia lingkungan 30 dan 40 tahun itu disiasat mengikut Seksyen 39B Akta Dadah Berbahaya (ADB) 1952.

“Sabit kesalahan boleh dijatuhi hukuman gantung sampai mati,” katanya dalam kenyataan media hari ini.

Habibi berkata, daripada jumlah itu juga, seorang suspek disiasat mengikut Seksyen 39A(1) ADB 1952 membabitkan kategori bekalan dan pengedaran dadah.

“Seterusnya, 16 individu bagi kesalahan memiliki dadah iaitu disiasat mengikut Seksyen 12(2) ADB 1952. Diikuti 39 individu yang didapati urin positif dan disiasat mengikut Seksyen 15(1)(A) akta sama.

“Seramai 48 individu yang ditahan adalah warga tempatan dan 10 yang lain warga asing.

“Semua ditahan berusia lingkungan 13 hingga 62 tahun,” katanya.

Menurutnya dalam tempoh operasi itu juga, polis merampas sebanyak 62.80 gram syabu yang dianggarkan bernilai RM9,300 mengikut harga pasaran semasa.

Katanya operasi yang dijalankan secara berterusan ini adalah salah satu usaha untuk mengurangkan kadar jenayah pada musim perayaan.

“Usaha untuk membanteras pengedaran dan penagihan dadah di sekitar daerah ini sentiasa diperhebat dari masa ke semasa demi kesejahteraan dan ketenteraman awam.

“Bantuan orang awam juga diperlukan dengan menyalurkan maklumat ke hotline IPD Kota Kinabalu di talian 088-529220 untuk tindakan polis,” katanya.


Bukan 60 Hektar, Hanya 3 Hektar Tanah Rezab Diceroboh – Jo Anna

TUARAN: Hanya tiga hektar tanah rizab dalam enam perkampungan di daerah ini terjejas oleh kerja menoreh bukit yang dijalankan sebuah syarikat swasta di kawasan terbabit.

Dalam pada itu, Setiausaha Politik kepada Ketua Menteri di Kementerian Kewangan Jo-Anna Sue Henley Rampas menafikan dakwaan bahawa berlaku pencerobohan seluas 60 hektar tanah rizab dalam aktiviti berkenaan seperti yang dilaporkan sebelum ini dan kerja-kerja tanah telah dihentikan serta-merta sejak 4 Julai lepas.

“Pemeriksaan Jabatan Tanah dan Ukur (JTU) mendapati syarikat terbabit menceroboh tiga hektar tanah simpanan Balak Bumiputera Telibong itu yang bersempadanan dengan tanah milik syarikat firma berkenaan.

“Pengarah JTU Sabah, Datuk Safar Untong juga mengesahkan bahawa pejabat beliau telah mengarahkan syarikat itu untuk menghentikan kerja tanah ini dengan serta-merta.

“Saya akan terus mengadakan perbincangan dengan pihak JTU untuk mencari penyelesaian terhadap isu ini yang membimbangkan penduduk di enam perkampungan itu,” katanya.

Beliau berkata demikian selepas meninjau tapak projek tersebut yang turut dihadiri Pegawai Pemungut Hasil Tanah (PPHT) Tuaran, Michael Donnie Akang, pasukan pemeriksaan JTU serta enam Ketua Kampung, Kampung Bukit Giling, Kauluan, Tambulaong, Tambalugu, Bakut serta Dansangai, hari ini.

Pada 4 Julai lalu, beberapa akhbar melaporkan lebih 60 hektar tanah rizab itu dicerobohi oleh syarikat terlibat yang mengambil tanah kawasan berkenaan untuk menimbus tapak perkuburan berhampiran sejak dua tahun lepas.

Ketua Kampung Bukit Giling, Siani Lipat, 58, berkata operasi tersebut menyumbang kepada hakisan tanah dan merosakkan kawasan tadahan air graviti penduduk.

Justeru, hari ini (Rabu), Jo-Anna hadir bertemu penduduk kampung yang mahukan tanah di kawasan tersebut dan sekitarnya diwartakan sebagai kampung.

“Hasil pertemuan saya dengan beberapa Ketua Kampung, mereka turut memohon untuk proses pewartaan kampung untuk enam buah kampung bagi mengelakkan hak penduduk di kawasan itu terjejas pada masa akan datang.

“Mereka telahpun membuat permohonan pewartaan kawasan tersebut sebagai kampung mereka sejak 30 tahun lepas.

Siani berkata mereka gembira apabila kerja-kerja tanah dihentikan oleh syarikat berkenaan.

“Selepas ini, saya sendiri akan membawa permohonan mereka kepada Jabatan Tanah dan Ukur demi memastikan kebajikan penduduk di situ terjaga dan masalah penduduk kampung itu dapat diselesaikan,” katanya.

“Tetapi, selepas ini jika kami dapati syarikat itu menceroboh semula tanah rizab di kampung kami dan kawasan sekitar, kami tidak akan teragak-agak untuk bertindak.

“Penduduk juga mahu tanah rizab yang sudah diratakan supaya ditanam semula dengan pokok supaya tidak berlaku lagi hakisan tanah pada masa akan datang,” katanya.

Kira-kira 1,500 penduduk tinggal di enam perkampungan terbabit, dengan sebahagian besarnya adalah petani.


Jenazah Abam Bocey Selamat Dikebumikan

GOMBAK – Jenazah pelawak terkenal, Abam atau nama sebenarnya Syed Umar Mokhtar Syed Mohd Redzuan, 32, yang juga anggota kumpulan Bocey selamat dikebumikan di Tanah Perkuburan Islam Kampung Sungai Pusu di sini kira-kira jam 7.30 petang tadi.

Allahyarham meninggal dunia di rumahnya di Kampung Sungai Salak Batu 10 Gombak ketika tidur.

Terdahulu, jenazah tiba di Masjid Gombak Utara (Zakaria) kira-kira jam 5.10 petang untuk dimandikan, dikafankan dan disembahyangkan.

Lebih 2,000 orang hadir di masjid berkenaan untuk memberikan penghormatan terakhir termasuk rakan artis antaranya Achey, Fizo Omar, Tomok, Black dan AC Mizal.

Turut hadir Menteri Pertanian dan Industri Asas Tani, Datuk Seri Salahuddin Ayub dan bekas Perdana Menteri, Datuk Seri Najib Tun Razak.

Allahyarham meninggalkan isteri, Nor Hidayah Mohd Ali, 28, dan anak lelaki, Syed Uthman Hamzah Al- Juffrey berusia lapan bulan.

Abam bersama Fad dan Achey menganggotai kumpulan Bocey dan pernah menjuarai Maharaja Lawak Mega pada 2017.


Ekzos ‘Bising’, Nombor Plat ‘SYA BUAYA’ Antara 13 Motosikal Disita Polis

KOTA BELUD: Sebuah motosikal dengan nombor pendaftaran “SYA BUAYA” selain ekzosnya diubahsuai antara 13 yang disita polis dalam operasi samseng jalanan di sekitar daerah ini.

Ketua Polis Daerah Kota Belud Mohd Zaidi Abdullah berkata, operasi bermula pada 4 hingga 7 Mac itu dijalankan Bahagian Siasatan dan Penguatkuasaan Trafik (BSPT) IPD Kota Belud dengan kerjasama Jabatan Alam Sekitar (JAS) Sabah.

“Sebanyak 13 motosikal disita kerana ekzosnya diubahsuai selain beberapa kesalahan lain. Daripada jumlah itu, sebuah motosikal dipercayai dicuri pada 2012.

“Dalam operasi ini juga, sebanyak 23 saman dikeluarkan,” katanya ketika dihubungi.

Mohd Zaidi berkata, pemilik yang mahu menuntut semula motosikal yang disita perlu memasang semula ekzos asal terlebih dahulu.

“Pihak kami khususnya BSPT tidak akan berkompromi dan mengambil tindakan tegas terhadap pemilik yang mengubahsuai ekzos motosikal mereka sehingga mengeluarkan bunyi bising.

“Saya juga menyeru kepada masyarakat di Kota Belud agar terus memberi kerjasama kepada polis bagi membendung gejala tidak sihat ini terutama golongan belia,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Tak Perlu Gaduh Yang Penting Menang’, GRS Yakin Capai Kata Sepakat Menjelang PRU15

KOTA KINABALU: Gabungan Rakyat Sabah (GRS) yakin kepemimpinan parti komponen boleh mencapai kata sepakat dalam agihan kerusi Parlimen pada PRU15.

Pengerusinya, Hajiji Noor berkata, parti komponen GRS akan mencari jalan terbaik jika perlu berhadapan dengan kesan situasi politik di Semenanjung pada PRU15.

“Kita yakin dengan kebijaksanaan kepemimpinan parti komponen GRS boleh capai kata sepakat untuk kerusi ditandingi.

“Kita tidak perlu gaduh yang penting boleh menang banyak kerusi di Sabah,” katanya dipetik Bernama.

Hajiji yang juga ketua menteri Sabah dalam pada itu berkata, parti komponen dalam Gabungan Rakyat Sabah (GRS) tetap fokus dalam melaksanakan mandat rakyat yang mahukan negeri itu dibangunkan terutama dari segi ekonomi, dan tidak terikut dengan situasi politik Semenanjung.

Jelas beliau, parti komponen GRS mempunyai persefahaman politik yang amat baik dalam melaksanakan mandat itu yang wajar dihormati oleh semua pihak.

“Dapat mandat kita laksanakan mandat rakyat… itu (situasi politik Semenanjung) tidak ganggu keadaan di sini kerana keadaan politik di sana berbeza dengan Sabah, kita tidak boleh terikut dengan cara mereka di sana (Semenanjung).

“Walaupun kita satu negara tetapi jauh juga dipisah dengan Laut Cina Selatan,” katanya yang juga Pengerusi Perikatan Nasional (PN) Sabah pada sidang media selepas merasmikan pelancaran sambutan ulang tahun ke-75 RTM peringkat negeri di Kompleks Bersepadu Kementerian Komunikasi dan Multimedia di Kepayan.

Beliau mengulas kenyataan Pengerusi Umno Sabah Bung Moktar Radin, yang menegaskan pendirian Umno Sabah mengutamakan kepentingan rakyat yang dahagakan pembangunan serta akan meneruskan kerjasama GRS demi kebaikan rakyat Sabah.

Kenyataan itu dikeluarkan berikutan perkembangan politik negara yang menyaksikan Umno mahu berhasrat bergerak solo pada pilihan raya umum akan datang.

GRS terdiri daripada parti komponen PN (PPBM, Parti Solidariti Tanah Airku, Parti Progresif Sabah dan PAS), Barisan Nasional (Umno, Parti Bersatu Rakyat Sabah, MCA, MIC) dan Parti Bersatu Sabah (PBS). – FMT


Tusuk Kemaluan Ibu Mertua Guna Gunting Hingga Mati

Menantu setan. Itu dapat menggambarkan seorang lelaki yang merodok kemaluan ibu mentuanya menggunakan gunting hingga mati, selepas gagal meminjam wang 3 juta rupiah (RM900) daripada mangsa.

Bukan saja itu, suspek, Totok Dwi Prasetyo, 25, dari Sidoarjo mencekik dan menghentak badan wanita itu, Siti Fadilah ke lantai.

Tindakan tidak berperikemanusiaan itu menyebabkan Ketua Polis Sidoarjo, Sumardji menggambarkan perilaku suspek sebagai keji dan ‘jahanam.’

Tribunnews melaporkan kejadian ngeri itu berlaku ketika suspek yang juga bapa anak satu pergi ke rumah mentuanya di Desa Ganting, pagi Rabu lalu.

Lelaki itu mahu meminjam wang 3 juta rupiah daripada wanita itu.

Bagaimanapun, ibu mentuanya enggan meminjamkan wang kepadanya.

Ia menyebabkan lelaki itu mencekik sebelum menghempas badan wanita itu ke lantai.

Selepas mangsa lunyai dibelasah, suspek memukul belakang kepala mangsa dengan menggunakan replika mini kapal daripada seramik.

Tidak berpuas hati lagi, suspek mengheret mangsa ke dapur dan memukul kepala wanita itu menggunakan tong gas.

Kemudian suspek mengambil gunting dan merodok dada hingga terkena jantung dan kemaluan wanita itu.

Selepas wanita itu meninggal dunia, suspek mengambil barangan milik mangsa seperti gelang, cincin emas, telefon bimbit serta kad bank.

Dia kemudian mengunci pintu rumah itu dari luar dan meninggalkan kediaman berkenaan.

Bagaimanapun, tindakan pantas polis berjaya memberkas lelaki itu di rumahnya di Perum Pasegan Asri, Sidoarjo, tidak sampai 24 jam selepas kejadian. – Agensi


Anwar Sambut Baik Muhyiddin Letak Jawatan

KUALA LUMPUR: Datuk Seri Anwar Ibrahim menyambut baik keputusan Tan Sri Muhyiddin Yassin melepaskan jawatan beliau sebagai Perdana Menteri.

Presiden Parti Keadilan Rakyat (PKR) tersebut berkata, peletakan jawatan itu juga akan membuka ruang ke arah perubahan bagi Malaysia.

“Saya turut menggesa semua pihak untuk kembali bertenang dan berdoa supaya Malaysia bangkit dalam menghadapi tantangan kesihatan dan ekonomi saat ini,” katanya dalam satu kenyataan di Facebook pada Isnin.

Ahli Parlimen Port Dickson itu juga mengucapkan terima kasih di atas perkhidmatan Muhyiddin sebagai Perdana Menteri kepada negara ini.

Pada Isnin, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, berkenan menerima peletakan jawatan Muhyiddin sebagai Perdana Menteri dan jawatan seluruh Jemaah Menteri berkuat kuasa serta merta.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, susulan peletakan jawatan itu, Seri Paduka Baginda turut berkenan supaya Muhyiddin menjalankan tugas sebagai Perdana Menteri Sementara sehingga perdana menteri baharu dilantik. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pameran fotografi mampu tonjol keunikan Tawau

TAWAU: Kementerian Pelancongan, Kebudayaan dan Alam Sekitar sedia mendukung penganjuran pameran fotografi yang menonjolkan keunikan atau kekayaan flora dan fauna di Tawau.

Menterinya, Datuk Christina Liew yang juga Timbalan Ketua Menteri berkata, karya fotografi boleh menjadi alat berkesan menyampaikan mesej kepada pelancong tempatan dan luar negara.

“Pameran fotografi ini, kita syorkan bukan hanya dianjurkan di Tawau tetapi di peringkat negeri untuk menjana industri pelancongan tempatan,” katanya di sini.

Beliau yang juga Ahli Parlimen Tawau percaya sebuah foto boleh menggambarkan seribu perkataan dan menyifatkannya sebagai salah satu kaedah mempromosikan pelancongan.

“Menerusi fotografi, kita boleh menonjolkan pusat-pusat tarikan pelancongan yang ada di Tawau seperti Taman Bukit Tawau, gunung, bukit, air panas dan air terjun,” katanya.

Christina turut memuji inisiatif dua jurugambar veteran daerah ini, Winston Tai, 67, dan Stephen Chin Yun Kwong, 65, yang berpengalaman merakamkan pelbagai spesies unik.

Tai dan Chin mempunyai koleksi foto pelbagai jenis burung termasuk merpati warna-warni yang terdapat di Kalabakan, serta pelbagai landskap keindahan alam semulajadi. – Utusan Borneo


Terjun lumpur elak dicekup polis

BEBERAPA individu disyaki penagih dadah nekad meredah hutan bakau berlumpur untuk melarikan diri sebaik menyedari kehadiran polis dalam Op Sarang di Kampung Suang Parai dan Delima, Manggatal, semalam.

Bagaimanapun, tindakan mereka cuba melarikan diri hanya sia-sia apabila berjaya ditahan anggota Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu.

Ketua Polis Daerah Kota Kinabalu Asisten Komisioner Habibi Majinji berkata, dalam operasi bermula jam 2 petang dan berakhir jam 7 malam, pihaknya berjaya menahan seramai 20 individu termasuk seorang wanita disyaki terbabit dalam kegiatan judi.

“Seramai 12 individu termasuk seorang wanita berusia 14 hingga 51 tahun ditahan untuk pemeriksaan lanjut.

“Lapan daripadanya ditahan mengikut Seksyen 15(1)(A) Akta Dadah Berbahaya 1952 manakala tiga lelaki dan seorang wanita disiasat mengikut Seksyen 6(1)(C) Akta Imigresen 1958/63 dan Seksyen 4(1)(C) Akta Rumah Judi 1953,” katanya dalam satu kenyataan, hari ini.

Habibi berkata, polis turut merampas beberapa barangan antaranya telefon bimbit dan wang tunai.

“Ketika serbuan, ada suspek cuba melarikan diri dengan meredah hutan bakau yang berlumpur. Selain itu, lokasi serbuan seperti jambatan rapuh dan banyak penyambungan elektrik haram membahayakan keselamatan anggota ketika melakukan serbuan.

“Namun situasi ini tidak menghalang tugas polis dalam usaha memastikan kegiatan berkaitan dadah di kawasan ini dibendung sepenuhnya,” katanya.

Tambahnya, usaha membanteras pengedaran dadah di daerah ini akan diperhebat dan dipertingkatkan dari semasa ke semasa termasuk mengenal pasti serta mengambil tindakan terhadap ahli sindiket pengedaran dadah.

“Operasi dilaksanakan demi kesejahteraan dan ketenteraman penduduk sekitar daerah ini.

“Orang ramai dialu-alukan untuk membantu polis menyalurkan maklumat berkaitan jenayah narkotik ini supaya aktiviti dadah dapat dibanteras dengan berkesan,” katanya. – Harian Metro


Lima militan Abu Sayyaf serah diri

MANILA: Seorang pegawai kanan Abu Sayyaf dan empat anggota kumpulan militan yang dipercayai menjadi dalang di sebalik pengeboman sebuah gereja di selatan Filipina, menyerah diri kepada pihak berkuasa semalam, kata ketua polis negara itu hari ini.

Pihak berkuasa percaya, Kammah Pae yang membantu pasangan Indonesia dalam satu serangan bunuh diri pada 27 Januari lalu, menyerah diri kepada tentera kerajaan, kata Oscar Albayalde.

“Dia terpaksa menyerah diri mungkin kerana tidak mahu mati ketika serangan tentera,” kata Albayalde pada satu taklimat media.

Sabtu lalu, tentera Filipina membunuh tiga suspek militan Abu Sayyaf dalam pertempuran di Patikul, sebuah bandar di wilayah Sulu dalam operasi yang menyasarkan mereka yang terbabit dalam serangan gereja.

Lima anggota tentera terkorban dalam operasi itu.

Albayalde berkata Kammah menafikan pembabitannya dalam pengeboman berkembar di Jolo yang membunuh 23 orang termasuk orang awam dan tentera.

Namun saksi mendakwa melihat dia mengiringi pasangan Indonesia terbabit.

Lima suspek terbabit antara lain akan berdepan pelbagai dakwaan pembunuhan, kata Albayalde. – Reuters


vivo V21 : Telefon Pintar Dengan Teknologi Selfie Terbaik Di Pasaran

KUALA LUMPUR : Telefon pintar siri vivo V21 yang dilancar di Malaysia hari ini bakal menjadi siri swafoto terbaik dalam jenama itu dengan pelbagai penampilan berasaskan teknologi terkini.

Menurut vivo Malaysia, siri vivo V21 bakal menjadi telefon vivo siri V pertama yang dilengkapi teknologi vivo V RAM Tambahan yang akan membekalkan tambahan daripada storan dalaman sebanyak 3GB. Selain itu, ia juga akan dilengkapi cipset Dimensity 800U dan RAM 8GB.

Apabila diambil sahaja daripada kotak, tumpuan kami terus terarah kepada panel belakang Vivo V21 ini yang hadir didalam kemasan gradiasi dwi-tona yang sangat menarik.

Walaubagaimanapun kemasan ini juga mempunyai sedikit kekurangan dimana kesan capjari adalah sangat mudah ‘melekat’ pada panel belakang ini walaupun ianya dilapisi gelas AG Matte yang memberikan satu penampilan yang premium.

Selain itu, Vivo V21 hadir dengan profil yang sangat nipis iaitu hanya 7.38mm dengan berat sekitar 177 gram sahaja.

Ini membolehkan penggunaan telefon pintar ini adalah sangat selesa walaupun dengan hanya sebelah tangan.

Selain itu, pada bahagian sisi kanan, terdapat butang kuasa yang tampil dengan reka bentuk bergerigi dan butang kelantangan bunyi manakala slot SIM pada Vivo V21 ini diletakkan dibahagian bawah iaitu bersebelahan dengan slot USB-C dan gril speaker.

Beralih kepada skrin, Vivo V21 tampil dengan skrin paparan AMOLED berukuran 6.44-inci dengan resolusi FHD+ dan kadar segar semula 90Hz.

Paparan yang ditawarkan pada Vivo V21 ini mempunyai kadar kecerahan maksima 800nits dan panel ini juga mempunyai sokongan HDR10+.

Penggunaan skrin paparan AMOLED juga membolehkan sensor capjari telefon pintar ini diletakkan dibawah skrin.

Selain itu, Vivo V21 juga mempunyai takukan pada bahagian tengah dan ini menempatkan kamera selfie 44MP yang lengkap dengan OIS.

Secara keseluruhanya, skrin paparan yang dimiliki Vivo V21 adalah sangat vivid dan pengalaman menggunakan telefon pintar dengan skrin adalah sangat memuaskan dan imersif.

Vivo V21 hadir dengan cip MediaTek 800U yang juga membawakan teknologi Extended RAM iaitu telefon pintar pertama Vivo untuk hadir dengan teknologi ini.

Extended RAM secara asasnya adalah satu mekanisma yang mana sejumlah storan dalaman (ROM) digunakan sebagai RAM tambahan iaitu sehingga 3GB dan ini menjadikan jumlah RAM yang ditawarkan pada telefon pintar ini adalah 11GB (8GB + 3GB).

Selain itu, penggunaan storan jenis UFS 2.2 yang hampir 100% lebih baik berbanding jenis storan yang digunakan pada Vivo V20 juga amat membantu operasi ‘write and read’ fail pada telefon pintar ini.

emproses MediaTek 800U ini menawarkan satu prestasi memuaskan tanpa terlalu banyak isu untuk kegunaan harian kami.

Antaramuka yang digunakan pada Vivo V21 ini adalah FunTouch OS 11.1

Kamera merupakan ciri mercu Vivo V21 baik kamera selfie 44MP OIS ataupun kamera belakang yang terdiri daripada tiga kamera.

Kamera selfie yang ditawarkan pada Vivo V21 ini adalah sensor kamera selfie pertama dipasaran yang memiliki OIS atau Optical Image Stabilization.

Vivo V21 hadir dengan dua lampu flash

Ini membolehkan Vivo V21 mengambil gambar selfie yang baik tanpa gegaran dan juga membantu menghasilkan gambar selfie malam yang lebih baik.

Vivo V21 ini juga hadir dengan ciri rakaman video 4K pada kamera selfie yang pasti diminati oleh vlogger.

Beralih kepada kamera hadapan, Vivo V21 hadir dengan tetapan tiga kamera yang terdiri daripada sensor utama 64MP, sensor wide-angle 8MP dan sensor super makro 2MP.

Antara muka kamera Vivo V21 ini sangat mudah digunakan dan ianya menawarkan pengguna satu pakej kamera yang setimpal dengan harganya.

Walaupun fokus Vivo V21 adalah pada kamera selfie, kamera belakang yang dimiliki Vivo V21 juga tidak mengecewakan kami.

Vivo V21 dilengkapi dengan bateri berkapasiti 4,000mAh yang mampu menawarkan anda jangka hayat bateri yang baik.

Secara purata, Vivo V21 dilihat mampu memberikan anda sehingga 6 atau 7 jam waktu skrin secara berterusan yang bermaksud ianya mampu mengharungi satu hari pengunaan tanpa perlu dicaj.

Walaubagaimanapun, jika anda menggunakan Vivo V21 dengan lebih agresif, bateri 4,000mAh ini ditawarkan dengan sokongan pengecasan pantas 33W FlashCharge yang menawarkan pengecasan sehingga ke tahap 63% didalam masa 30 minit sahaja.

Vivo V21 terbukti sebagai sebuah telefon pintar yang membawa fotografi selfie ke tahap yang lebih baik khususnya dengan sensor selfie 44MP  OIS yang mana ianya adalah sensor kamera selfie pertama dipasaran untuk hadir dengan OIS.

Siri vVivo V21 boleh dibeli di pengedar sah dan kedai konsep vivo Malaysia di seluruh negara atau melalui pembelian atas talian dengan klik pautan di bawah:


Sabah Sekat Kemasukan Dari Lima Negara

KOTA KINABALU: Kerajaan negeri hari ini memutuskan untuk menyekat kemasukan pengembara dari India, Perancis, Amerika Syarikat (USA), Afrika dan Brazil ke negeri ini bagi mengekang penularan Covid-19, kata Ketua Menteri Datuk Hajiji Noor.

Beliau berkata, sekatan itu juga adalah langkah penting bagi mencegah kemasukan Covid-19 varian baharu yang dikesan di India ke negeri ini.

“Pengecualian masuk ke Sabah diberikan kepada rakyat Sabah, pasangan suami isteri dan anak kepada rakyat Sabah sahaja, bagaimanapun mereka perlu mematuhi prosedur kuarantin selama 14 hari di stesen kuarantin yang diwartakan,” katanya dalam kenyataan, di sini, hari ini.

Beliau berkata, kru kapal yang mempunyai sejarah perjalanan dari India dalam tempoh 14 hari juga tidak dibenar menjalankan prosedur sign off di negeri ini.

Pengecualian, bagaimanapun, diberikan kepada kru kapal warga Malaysia tetapi mereka wajib menjalani perintah kuarantin 14 hari di stesen kuarantin yang diwartakan, katanya.

Hajiji berkata, semua arahan itu berkuat kuasa mulai esok (28 April). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah Merokok Di Tempat Awam, Tujuh Notis Hadir Mahkamah

TAWAU: Padah merokok di tempat awam, tujuh individu diberikan notis hadir ke mahkamah pada hari pertama penguatkuasaan larangan merokok di premis makanan di sini semalam.

Pegawai Kesihatan Persekitaran Kawasan Daerah Tawau, Rahman Sampe, berkata, operasi hari pertama itu dilakukan di sekitar Bandar Tawau, bermula pukul 10 pagi hingga 10 malam.

“Semua mereka dikenakan tindakan kerana melakukan kesalahan di bawah Peraturan 11(1)(d) Peraturan-Peraturan Kawalan Hasil Tembakau 2004.

“Dalam masa sama, 19 premis turut dikenakan kompaun sebanyak RM250 bagi setiap kesalahan kerana gagal mempamerkan papan tanda larangan merokok,” katanya kepada media semalam.

Terdahulu, beliau bersama 32 pegawai dan anggota Jabatan Kesihatan Daerah Tawau melakukan pemeriksaan premis makanan termasuk gerai yang terletak di Jalan Pesisir.

“Dalam masa sama, kami turut mengambil tindakan di bawah Peraturan 23(1)(b) ke atas sebuah premis makanan kerana gagal memastikan tiada orang merokok dalam premis jagaannya.

“Pihak kami akan meneruskan operasi ini dari masa ke semasa dalam memastikan orang ramai termasuk pemilik premis mematuhi peraturan yang dikeluarkan Kementerian Kesihatan Malaysia demi kesejahteraan bersama,” katanya.

Sementara itu, peniaga gerai makanan, Faizal Bacho, 46, berkata, pihaknya mengambil inisiatif memasang papan tanda larangan merokok sejak pengumuman cadangan KKM, tahun lalu.

“Ini kali kedua kami menukar papan tanda tersebut selepas yang pertama rosak dan patah.

“Bagi saya, tiada masalah untuk penguatkuasaan perundangan baharu itu, kerana mampu menjamin kesihatan bersama termasuk golongan tidak merokok dan kanak-kanak,” katanya.


Pelajar Tahfiz Ditemui Lemas Di Sungai Kiulu

TUARAN: Seorang pelajar tahfiz berusia 14 tahun lemas ketika mandi di Sungai Kiulu berhampiran sebuah rumah penginapan di Kampung Ranap, Kiulu di sini, semalam.

Mangsa yang juga pelajar Tahun Satu Madrasah Tahfiz Darul Ulum Azzkia, Papar itu ditemukan kira-kira 300 meter di tepi sungai, pada jam 7.05 pagi, selepas 35 minit dia dilaporkan lemas.

Ketua Polis Daerah Tuaran, Deputi Superintendan Mohd Hamizi Halim mengesahkan kejadian berkata, siasatan awal mendapati mangsa termasuk sekumpulan rakannya yang menjalani program perkelahan anjuran sekolah agama terbabit diarahkan bertolak pulang pada 8 pagi.

Katanya, sebelum kejadian, pada 6.30 pagi, sekumpulan pelajar terbabit kemudiannya mandi di sungai sebelum bersiap untuk bertolak kembali ke sekolah agama.

“Bagaimanapun, mangsa lemas dan cuba diselamatkan rakannya yang menyedari kejadian, namun gagal disebabkan arus sungai deras.”

“Sebaik laporan polis dibuat, rakan-rakan mangsa yang melakukan pencarian kemudiannya menemui mangsa lalu membawa mangsa ke Klinik Kesihatan di pekan Kiulu, namun disahkan meninggal dunia selepas pemeriksaan dijalankan oleh pihak paramedik,” katanya.

Menurutnya, mangsa adalah anak sulung daripada tiga beradik.

“Mayat mangsa kemudiannya dihantar ke Hospital Tuaran untuk bedah siasat.

“Setakat ini, punca kes diklasifikasikan sebagai mati mengejut sehingga laporan bedah siasat diperolehi pihak polis,” jelasnya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SOP PKP 2.0 Lebih Terperinci Diumum Hari Ini

KUALA LUMPUR: Susulan pengumuman Perdana Menteri Tan Sri Muhyiddin Yassin, prosedur operasi standard (SOP) yang lebih terperinci berhubung Perintah Kawalan Pergerakan (PKP) akan diumumkan esok, kata Menteri Kanan (Keselamatan) Datuk Seri Ismail Sabri Yaakob.

Ismail Sabri menerusi kenyataan media perkembangan PKP dan PKP Pemulihan hari ini berkata, perkara tersebut bakal diumumkan dalam sidang media hariannya 5 petang esok.

“Pada masa sama, kementerian berkaitan seperti Kementerian Pendidikan, Kementerian Perdagangan Antarabangsa dan Industri, serta Kementerian Kerja Raya juga, akan mengumumkan SOP yang berkaitan mengikut kementerian masing-masing,” katanya.

Sementara itu, tidak memakai pelitup muka menjadi kesalahan tertinggi ingkar arahan Perintah Kawalan Pergerakan (PKP) direkodkan semalam, dengan 173 individu ditahan atas kesalahan itu.

Beliau berkata secara keseluruhan, 572 individu ditahan semalam termasuk seorang direman dan daripada jumlah itu 157 atas kesalahan aktiviti pusat hiburan, gagal menyediakan peralatan merekod butiran pelanggan (115), gagal mematuhi arahan penjarakan fizikal (115) dan lain-lain (12).

Ismail Sabri memaklumkan pihak berkuasa turut menahan 16 pendatang tanpa izin, serta merampas tiga kenderaan darat dalam Op Benteng semalam.

Sementara itu, sejak 24 Julai 2020 hingga semalam seramai 102,642 individu telah pulang ke tanah air melalui pintu masuk sempadan antarabangsa, dengan 8,375 individu sedang menjalani proses kuarantin wajib manakala 540 individu telah dihantar ke hospital untuk rawatan.

Ismail Sabri turut mengumumkan penamatan Perintah Kawalan Pergerakan Diperketatkan (PKPD) beberapa kawasan iaitu, Madrasah Daril Naim, Padang Halban, Mukim Peringat, Kota Bharu di Kelantan dan Kampung Paginatan dan Kampung Maringkan, Ranau di Sabah pada hari ini, seperti yang dijadualkan.

Penamatan ini dibuat atas nasihat dan penilaian risiko oleh Kementerian Kesihatan (KKM).

Sementara itu, bagi PKPD di Pusat Koreksional Kamunting (KEMTA), beserta kuarters kakitangan di Taiping, Perak ditamatkan pada 12 Jan seperti dijadualkan.

Bagaimanapun, ini tidak termasuk blok penempatan OKT di Pusat Transit Penerimaan (PTP), melibatkan Blok Gemilang, Blok Harapan, Blok Jaya dan Blok Abadi (PKRC), yang mana PKPD di blok-blok penempatan ini dilanjutkan sehingga 26 Jan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Ikat Datuk Bandar Pada Tiang Besi

MEXICO CITY – Seorang Datuk Bandar di negeri Chiapas, Mexico diikat pada sebatang tiang oleh penduduk yang berang gara-gara gagal menunaikan janji dibuat semasa kempen pilihan raya lalu.

Kejadian malang menimpa Datuk Bandar Siltepec, Pedro Damian Gonzalez Arriaga itu berlaku ketika beliau mengadakan lawatan kerja di pekan kecil La Laguna.

Semasa berada di pekan itu, penduduk mendesak supaya wang dalam tabung khas diperuntukkan untuk menaik taraf jaringan jalan raya sepanjang 2km, namun Arriaga memberi alasan cadangan tersebut menyebabkan ketidakseimbangan dalam bajet perbandaran.

Pada masa sama, Arriaga memaklumkan kerja-kerja naik taraf itu hanya membabitkan jalan raya sepanjang satu kilometer selain berjanji untuk mencari peruntukkan tambahan bagi memenuhi permintaan penduduk.

Penduduk yang tidak berpuas hati dengan jawapan ahli politik itu bertindak mengikatnya pada sebatang tiang besi di dataran utama di Siltepec.

Mereka memberitahu wartawan bahawa tindakan itu dibuat selepas berasa tertipu dengan manifesto Arriaga yang gagal ditunaikan termasuk memperbaiki sistem pengangkutan awam serta beberapa projek berkepentingan awam.

Arriaga juga turut dituduh menggunakan dana awam untuk menghiasi pejabatnya.

Selain diikat pada tiang kepala Arriaga turut dibotakkan.

Baru-baru ini, seorang Datuk Bandar di wilayah Huixtan turut ‘dikerjakan’ oleh penduduk yang berang kerana kerana gagal memperuntukkan 3 juta peso (RM645,954) bagi kos penambahbaikan sistem pengairan.

Video Javier Jimenez yang memakai skirt labuh berwarna hitam dan blaus putih bercorak bunga menjadi tular selepas dimuat naik ke media sosial. – Agensi


Pengarah Kumpulan Agensi Insurans Berdepan Pertuduhan Mencabul

KOTA KINABALU: Seorang pengarah kumpulan sebuah agensi insurans berdepan dua pertuduhan mencabul kehormatan salah seorang ejennya di Mahkamah Majistret, di sini, hari ini.

Bagaimanapun, tertuduh Zulkarnain Abdul Ghani, 55, mengaku tidak bersalah atas kedua-dua pertuduhan yang dibacakan di hadapan Majistret Stephanie Dunstan.

Pendakwaan berkenaan dibuat mengikut Seksyen 354 Kanun Keseksaan yang memperuntukkan hukuman penjara sehingga 10 tahun atau denda atau sebatan atau mana-mana daripada dua hukuman itu.

Mengikut pertuduhan, Zulkarnain didakwa mencabul seorang wanita berusia 23 tahun di dalam kereta pacuan empat roda miliknya, di Jalan Coastal, di sini, Febuari 2019.

Selain itu, bagi pertuduhan kedua pula, tertuduh didakwa melakukan kesalahan sama di dalam kereta mangsa di Jalan Lintas, di sini, pada November 2018.

Insiden berkenaan dikatakan menyebabkan mangsa tertekan sebelum bertindak berhenti kerja dengan tertuduh sekitar bulan Jun 2019.

Mangsa juga dikatakan masih trauma kerana sukar melupakan kejadian yang menimpanya sebelum nekad membuat laporan polis Mac tahun ini.

Mangsa juga dikatakan masih menjalani rawatan di Bahagian Psiakatri dan Kesihatan Mental, Hospital Queen Elizabeth 1 (HQEI) di sini, berikutan berada dalam keadaan ‘Post Traumatic Stress Disorder’.

Sementara itu, Majistret Stephanie menetapkan tarikh sebutan semula kes pada 11 Oktober depan.

Tertuduh juga dibenarkan ikat jamin dengan wang jaminan sebanyak RM1,800 dengan seorang penjamin bagi setiap pertuduhan.

Pertuduhan dijalankan pegawai pendakwa Inspektor Suzie @ Stephanie Kupit Suzie manakala tertuduh diwakili peguam Kimberly dari Ram Singh Harbans & Co. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lanjut Perintah Berkurung Di ESSZone Sehingga 5 Mei

KOTA KINABALU, 21 April: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir pada 6 petang semalam dilanjutkan sehingga 5 Mei ini, kata Pesuruhjaya Polis Sabah Datuk Zaini Jas.

Beliau berkata susulan pelanjutan itu, penduduk diminta berada di dalam rumah dan tidak dibenarkan memasuki kawasan perairan tersebut antara 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara 6 petang sehingga 6 pagi pada tarikh yang dinyatakan,” menurutnya dalam kenyataan di sini, hari ini.

Zaini berkata perintah berkurung itu meliputi kawasan perairan daerah Tawau, Semporna, Kunak, Lahad Datu, Kinabatangan, Sandakan dan Beluran.

Katanya perintah berkurung itu dilanjutkan bagi memastikan kawasan perairan tersebut tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong asing di pulau-pulau peranginan.

Zaini berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di ESSZone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya.


Dua maut bom meletup luar pusat membeli belah

MANILA: Komander tentera berkata, dua maut manakala 28 lagi cedera dalam insiden letupan bom buatan sendiri (IED) yang diletakkan depan pintu masuk sebuah pusat membeli belah di selatan Filipina, hari ini.

Mejar Jeneral Cirilito Sobejana memberitahu Reuters bahawa bom terbabit dipercayai buatan kumpulan militan kecil yang bersekutu dengan Daesh.

Katanya, ia meletup di sebuah pusat membeli belah di bandar Cotabato, petang tadi dan menyebabkan dua terbunuh manakala 28 yang lain cedera.

Tambahnya, bom kedua berjaya ditemui di kawasan sama.

Sobejana berkata, beliau mengesyaki letupan itu sebagai tindak balas terhadap pembunuhan tujuh anggota militan oleh tentera kerajaan baru-baru ini. – Reuters


Vaksin Covid-19 Tiba Di Sabah Khamis Ini

KOTA KINABALU: Kumpulan pertama vaksin COVID-19 dijadualkan tiba di Sabah Khamis ini, kata Ketua Menteri Sabah, Datuk Hajiji Noor.

“Kita mengalu-alukan ketibaan kumpulan pertama vaksin COVID-19 jenis Pfizer-BioNTech di Malaysia sebagai tanda yang amat penting dalam usaha membendung penularan pandemik COVID-19.

“Selain itu, kita juga berharap Program Imunisasi COVID-19 Kebangsaan ini akan dapat dilaksanakan dengan teratur bagi memastikan kejayaannya,” katanya dalam kenyataan hari ini.

Hajiji berkata beliau sendiri akan menyambut ketibaan vaksin COVID-19 untuk negeri Sabah di Lapangan Terbang Antarabangsa Kota Kinabalu (KKIA) pada tarikh dijadualkan.

Semalam media melaporkan kumpulan pertama vaksin tiba di Lapangan Terbang Antarabangsa Kuala Lumpur (KLIA) jam 10 pagi, semalam.

Perdana Menteri, Tan Sri Muhyiddin Yassin dan Ketua Pengarah Kesihatan, Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada Rabu ini, lebih awal daripada jadual asal pada 26 Februari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kelajuan ombak tsunami Sulawesi 800 kilometer sejam

NEW YORK: Saintis mengakui terkejut dengan saiz tsunami yang mengakibatkan banyak kemusnahan di bandar Palu, Jumaat lalu.

Ini kerana saiz gempa yang berlaku sebelum itu biasanya tidak menyebabkan ombak besar yang mencapai kelajuan sehingga 800 kilometer sejam.

“Kami jangka ia boleh menyebabkan tsunami, cuma tidaklah sebesar itu,” kata Jason Patton, pakar geofizik firma perunding Temblor dan pensyarah di Universiti Humboldt State, California.

Portal New York Times (NYT) memetik beliau sebagai berkata: “Apabila kejadian seperti ini berlaku, kami biasanya akan temui sesuatu yang baru.”

Gempa magnitud 7.5 itu melanda awal petang berpusat di sepanjang pantai Sulawesi, 80 kilometer ke utara Palu.

Dalam tempoh singkat kira-kira 30 minit selepas itu, ombak setinggi lima meter melanda hingga ke bandar Palu, memusnahkan bangunan, menghempas kenderaan dan menyebabkan ratusan orang maut.

Angka kematian yang tinggi itu juga menunjukkan Indonesia kekurangan sistem teknologi maju bagi mengesan tsunami dan memberi amaran mengenainya.

Masyarakat di kawasan lain termasuk di bandar Donggala, Sulawesi, turut terkesan dengan tsunami itu tetapi butir-butir kemusnahan masih belum diketahui.

Tsunami yang menyebabkan bencana besar biasanya disebabkan lonjakan kuat gempa apabila sebahagian besar bentuk kerak bumi berubah dan bergetar.

Ia menelan banyak air menghasilkan ombak yang bergerak pada kelajuan tinggi melintasi lautan beribu-ribu kilometer daripada pusat gempa.

Tsunami Sulawesi dipercayai mencapai kelajuan sehingga 800 kilometer sejam.

Tsunami di lautan Hindi pada 2004 yang membawa kepada ombak setinggi 30 meter membunuh hampir suku juta orang dari Indonesia ke Afrika Selatan berpunca daripada gempa magnitud 9.1 di Sumatera.

Satu kemungkinan lain yang berlaku ialah tsunami itu berlaku secara tidak langsung bermula dengan gempa disusuli tanah runtuh di dasar laut.

Ia pernah berlaku ketika gempa magnitud 9.2 di Alaska pada 1964, contohnya.


Covid-19: Sabah Catat Kes Kematian Kelima

KOTA KINABALU: Sabah hari ini mencatat satu kes kematian akibat Covid-19, menjadikan jumlah korban di negeri ini seramai lima orang.

Ketua Pengarah Kesihatan, Datuk Dr Noor Hisham Abdullah dalam sidang medianya di ibu negara, hari ini, berkata kes kematian itu membabitkan seorang wanita berusia 53 tahun.

Pesakit terbabit juga adalah kakitangan perubatan Kementerian Kesihatan Malaysia (KKM) namun telah bercuti disebabkan penyakit barah.

Beliau dimasukkan ke Hospital Wanita dan Kanak-kanak Sabah, Likas pada 5 Mei lalu disebabkan kesihatan beliau yang semakin merosot.

Beliau didapati positif Covid-19 dan disahkan meninggal dunia pada jam 1.30 petang, 7 Mei lalu.

Sementara itu, Noor Hisham memaklumkan terdapat 17 kes baru Covid-19 yang dilaporkan setakat pukul 12 tengah hari ini, menjadikan jumlah kes Covid-19 di Malaysia setakat ini sebanyak 6,872 kes.

“Ingin dimaklumkan daripada 17 kes baru yang dilaporkan, enam adalah kes import yang mendapat jangkitan di luar negara, manakala sebelas kes adalah penularan tempatan yang melibatkan lima bukan warganegara,” katanya.

Menurutnya, seramai 73 pesakit telah pulih dan dibenarkan pulang hari ini, menjadikan jumlah kes pulih kepada 5,512, iaitu 80.2 peratus daripada jumlah keseluruhan kes.

Ia menjadikan jumlah kes aktif dengan kebolehjangkitan Covid-19 sebanyak 1,247 kes.

Setakat ini, 13 pesakit dirawat di Unit Rawatan Rapi (ICU), dengan lima daripadanya memerlukan bantuan pernafasan. – Berita Sabah

Kes kematian ke-113 (kes ke-6856) merupakan wanita warganegara Malaysia berumur 53 tahun. Beliau mempunyai sejarah penyakit barah dan darah tinggi. Beliau adalah merupakan seorang kakitangan perubatan KKM di Sabah(namun telah bercuti sakit disebabkan barah).

Beliau telah dimasukkan ke Hospital Wanita dan Kanak-kanak Sabah, Likas pada 5 Mei 2020 disebabkan kesihatan beliau yang semakin merosot. Beliau didapati positif COVID-19 dan disahkan meninggal dunia pada 7 Mei 2020 jam 1.30 petang.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Wanita Hamil Mati Terikat

JAKARTA: Wanita dipercayai hamil ditemui mati dalam keadaan terikat dan tidak berpakaian di dalam kotak kadbod di rumah sewa yang terletak di Pondok Aren, Tangerang Selatan pada Selasa lalu.

Mayat mangsa ditemui berlumuran darah selepas penduduk sekitar menghubungi polis kerana tidak tahan bau busuk dari rumah sewa itu.

Polis mengesyaki wanita berusia 31 tahun itu menjadi mangsa pembunuhan dan dalam keadaan hamil.

Mangsa dipercayai keluar dari rumahnya di Ciledug tanpa meninggalkan pesanan kepada ibu saudaranya.

Dijelaskan pihak keluarga, mangsa baru beberapa bulan tinggal di rumah sewa itu.

Keluarga berusaha mencari wanita itu melalui telefon dan chat di media sosial, namun telefon bimbitnya tidak aktif.

“Di WhatsApp tidak jawab, telefonnya juga tidak aktif, hilang terus tanpa khabar,” katanya.

Rumah berkenaan disewa lelaki berusia 31 tahun bekerja sebagai pengawal keselamatan dan tinggal bersendirian.

Pada hari sama, jiran di kawasan itu mengaku terhidu bau busuk dari rumah berkenaan.

Mereka menghubungi polis dan siasatan dilakukan sebelum menemui seorang wanita dalam keadaan tanpa pakaian malah mayatnya dibungkus kain hitam dan selimut serta diikat pita pelekat.

Jurucakap polis daerah itu, Muharram Wibisono Adipradono mengesahkan penemuan mayat wanita itu.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Musuh dalam selimut’ dalam agensi penguatkuasa perlu dihapuskan

KOTA KINABALU, 3 Feb – Timbalan Menteri Dalam Negeri, Datuk Mohd Azis Jamman berkata pihaknya kini sedang berusaha menjejaki dan menghapuskan ‘musuh dalam selimut’ yang berada dalam agensi penguatkuasa di bawah kementerian itu.

Beliau berkata terdapat sebilangan kecil pegawai dalam agensi penguatkuasa menjadi dalang dengan membocorkan maklumat operasi sehingga membantutkan usaha membanteras kegiataan jenayah di negara ini.

“Saya tahu ada dalang dalam kalangan kita yang menjadi musuh dalam selimut membocorkan maklumat apabila kita melakukan operasi tertentu. Sebab itu kita sukar untuk menangkap kepala penjenayah itu…yang ditangkap hanya ‘ikan bilis’.

Ini adalah salah satu cabaran yang kita perlu hadapi. Oleh itu kita mahu bersihkan pengkhianat itu untuk mengembalikan keyakinan masyarakat terhadap agensi penguatkuasa di bawah kementerian,” katanya.

Beliau berkata demikian kepada pemberita selepas merasmikan Program Jelajah Skuad ‘Realisasi Aspirasi Kesejahteraan Komuniti’ anjuran Agensi Antidadah Kebangsaan (AADK) di Kampung Darau, dekat sini hari ini.

Mengulas mengenai program berkenaan, Mohd Azis berkata penganjuran program itu sangat bertepatan dalam membantu memerangi dadah di negara ini, selain memupuk masyarakat tentang bahayanya dadah sehingga menjadi musuh nombor satu negara.

“Masalah dadah kini bukan setakat menjadi masalah sosial malah ia kini menjadi ancaman kepada keselamatan negara. Oleh itu komitmen dan penglibatan semua pihak khususnya di semua peringkat lapisan masyarakat diperlukan untuk membanteras dadah.

“Orang ramai perlu melaporkan sekiranya ada kegiatan dadah di kawasan masing-masing. Jangan biarkan ia melarat sehingga merosakkan anak-anak kita yang sudah tentu menjadi pemimpin masa hadapan negara,” katanya.

Mohd Azis berkata dalam usaha memerangi dadah di Sabah pihaknya telah mengarahkan pihak polis dan beberapa lagi penguatkuasa termasuk Dewan Bandaraya Kota Kinabalu (DBKK) melakukan tindakan tegas antaranya merobohkan rumah setinggan yang didapati melindungi pengedar dadah.

“Tindakan tegas ini menunjukkan kerajaan sangat serius dalam usaha memerangi dadah… jika kita lakukan operasi khususnya di perumahan setinggan dan mendapati ada dadah disimpan dalam rumah berkenaan maka kita akan robohkan rumah berkenaan. Ini adalah isyarat jelas bahawa kita tidak berkompromi soal dadah,” katanya.


Hajiji Tiba Di Istana Negeri

KOTA KINABALU: Ketua Menteri Sabah Datuk Seri Hajiji Mohd Noor tiba di Istana Negeri kira-kira jam 10 pagi ini.

Beliau tiba adalah bagi mengangkat sumpah jawatan Ketua Menteri di hadapan Yang di-Pertua Negeri Tun Juhar Mahiruddin.

Sejurus selepas majlis angkat sumpah Ketua Menteri berlangsung, Hajiji dijangka akan mengadakan sidang akhbar di Pusat Pentadbiran Negeri Sabah (PPNS) pagi ini.


Polis buru pemilik akaun Facebook didakwa fitnah menteri, parti

KOTA MARUDU: Polis sedang mengesan pemilik akaun Facebook yang didakwa memfitnah Menteri Pembangunan Infrastruktur Sabah, Datuk Peter Anthony, melalui laman sosial itu pada Isnin lalu.

Tindakan itu susulan laporan polis oleh seorang lelaki di sini, semalam, mengadu ternampak tiga kenyataan dimuat naik pemilik akaun Facebook menggunakan profil ‘Jalin Luin’, yang berbaur fitnah terhadap Peter dan Parti Warisan Sabah (WARISAN).

Ketua Polis Daerah Kota Marudu, Superintendan Mohd Izaan Abdullah, berkata berdasarkan laporan itu, pengadu memaklumkan ternampak kenyataan berkenaan ketika melayari Facebook di rumahnya di Kampung Salimandut, Tandek, pada jam 8 malam Isnin lalu.

“Siasatan mendapati pengadu tidak mengenali individu yang mengemas kini status itu dalam laman sosial Facebook, dan tiga kenyataan berkenaan dibuat antara jam 6.05 petang hingga 7.41 malam.

“Sehubungan itu, polis sedang mengesan pemilik akaun Facebook terbabit dan kes disiasat mengikut Seksyen 504 Kanun Keseksaan serta Seksyen 233(1) Akta Komunikasi dan Multimedia 1998,” katanya ketika dihubungi, di sini, hari ini.

Dakwaan kenyataan pertama menerusi Facebook itu berbunyi: ‘Tadi menerima panggilan fasal kegiatan Menteri dan Setiausaha Warisan. Amat memalukan.’

Dakwaan kenyataan kedua pula berbunyi: ‘Menteri Peter dan pengawal peribadinya membelasah seorang pegawai polis di kelab malam.’

Dakwaan kenyataan ketiga pula berbunyi: ‘Setiausaha kepada seorang Menteri Warisan telah kantoi dengan isteri orang dan telah dipukul oleh sang suami.’ – Berita Harian


Bajet Sabah 2022 Dibentang Esok

KOTA KINABALU, 2 Dis : Bajet Sabah 2022 yang bakal menentukan hala tuju kewangan negeri tahun depan dijadual dibentang pada Persidangan Dewan Undangan Negeri Sabah ke-16 di sini, petang esok.

Jabatan Ketua Menteri Sabah menerusi kenyataan hari ini memberitahu Ketua Menteri Datuk Hajiji Noor yang juga Menteri Kewangan Sabah akan membentangkan bajet tersebut.

Hajiji hari ini menerima teks ucapan Bajet Sabah 2022 daripada Setiausaha Tetap Kementerian Kewangan Sabah Datuk Rusdin Riman di pejabatnya di Kementerian Kewangan Sabah, Menara Kinabalu di sini, menurut kenyataan itu.

Turut hadir Menteri Kewangan Kedua Sabah Datuk Masidi Manjun yang juga Menteri Kerajaan Tempatan dan Perumahan Sabah, serta dua Pembantu Menteri Kewangan Sabah Datuk Nizam Abu Bakar Titingan dan Jasnih Daya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalan Pangalat Tenom Ditutup Akibat Jambatan Runtuh – JKR Sabah

KOTA KINABALU, 27 Mac : Berlaku kejadian jambatan runtuh di KM0.264, Jalan Pengalat Tenom pagi ini menyebabkan jalan itu ditutup kepada semua jenis kenderaan.

Jabatan Kerja Raya (JKR) Sabah dalam kenyataan memberitahu jambatan itu runtuh akibat hakisan tanah di kawasan tersebut dan penutupan jalan serta pemasangan Pelan Pengurusan Trafik (TMP) telah dilakukan.

“Status jalan akan dikemas kini dari semasa ke semasa,” menurut kenyataan itu hari ini.

Sementara itu, Jabatan Bomba dan Penyelamat Malaysia (JBPM) Sabah dalam kenyataan memaklumkan terdapat kejadian tanah runtuh di Jalan Keningau-Kimanis Banjaran Crocker malam tadi yang mengakibatkan gelongsoran tanah dan serpihan batu ke jalan raya.

Kenyataan itu menyatakan anggota dari Balai Bomba dan Penyelamat Keningau membantu membersihkan kawasan terlibat menggunakan pencedok, cangkul dan semburan air bagi mengalihkan tanah serta serpihan batu.

“Ia bagi memastikan jalan raya tidak licin dan selamat untuk dilalui, tiada mangsa terlibat. Operasi tamat pada 10.25 malam,” menurut kenyataan itu hari ini. – BERNAMA


Cara Kemaskini Online Maklumat Profil Murid 2021 Oleh Ibu Bapa

KEMASKINI MAKLUMAT MURID DI APDM KPM OLEH IBUBAPA/PENJAGA

Untuk makluman rakan-rakan di Facebook, ibu ayah yang ada anak-anak bersekolah BOLEH mula mengemaskini maklumat anak-anak melalui portal APDM (Aplikasi Pangkalan Data Murid) Kementerian Pendidikan Malaysia KPM.

Kemaskini boleh dibuat bermula 11 Januari 2021 dan ia dibuka sepanjang tahun.

Data ini penting untuk rujukan dan makluman pihak sekolah, terutamanya dalam mengetahui status kewangan pelajar.

Memandangkan data boleh dikemaskini, maka, apabila suami/isteri telah kembali bekerja, adalah menjadi KEWAJIPAN kepada kita untuk kemaskini semula maklumat penjaga.

Di sini kami kongsikan cara kemaskini APDM KPM oleh AyuReesya Zayn.

CARA KEMASKINI MAKLUMAT MURID DI APDM KPM

Mungkin ada yang dapat notifikasi daripada guru kelas untuk update data murid dalam APDM kan?

Saya telah siap mengemaskini maklumat anak-anak juga pendapatan kami.

Kemaskini maklumat PENDAPATAN ini penting kerana ia membantu sekolah dalam menguruskan kebajikan anak masing-masing.

Saya harap, perkongsian saya ini dapat membantu rakan guru kelas mahupun ibubapa diluar sana untuk sama-sama BERTANGGUNGJAWAB membantu pihak sekolah mengemaskini maklumat.

Saya sertakan gambar untuk rujukan rakan-rakan semua.

Jadi, TIADA ISU TERLUPA, TERSILAP ATAU TERALPA lagi selepas ini.

JANGAN TIPU – AKHIRAT menanti kita.

Jika tak tahu cara nak daftar, boleh rujuk manual di SINI:  Manual Pengguna APDM Ibu Bapa

Atau muat turun manual yang lain seperti dalam gambar di bawah ini.

Automatik, nama anak2 akan keluar selepas pilih KEMASKINI PROFIL MURID

Pilih KEMASKINI MAKLUMAT MURID. Nama anak2 akan keluar secara automatik.

Maklumat ringkas dan pilihan kemaskini maklumat.

Buat dari PROFIL hingga MAKLUMAT PENJAGA.

Setiap kali kemaskini dibuat, sistem akan jana paparan seperti ini.

Sentiasa TEKAN MENU – PILIHAN KEMASKINI MAKLUMAT MURID utk kembali ke paparan anak-anak.

Selepas semua pilihan telah dikemaskini, PASTIKAN TEKAN PILIHAN PERAKUAN.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Subsidi Petrol: 2.9 Juta Penerima BSH B40 Boleh Semak Kelayakan Hari Ini

KUALA LUMPUR: Seramai 2.9 juta penerima Bantuan Sara Hidup (BSH) daripada golongan B40 yang layak menerima bantuan Program Subsidi Petrol (PSP) boleh menyemak kelayakan mereka melalui portal psp.kpdnhep.gov.my bermula hari ini.

Sekiranya ada nama penerima bantuan yang tercicir, mereka boleh melengkapkan maklumat melalui fungsi rayuan dalam portal itu, kata Menteri Perdagangan Dalam Negeri dan Hal Ehwal Pengguna, Datuk Seri Saifuddin Nasution Ismail.

Data penerima PSP daripada golongan B40 itu adalah berdasarkan data asas penerima BSH yang diperoleh daripada Kementerian Kewangan, dan ia disilang semak dengan data pemilikan kenderaan daripada Jabatan Pengangkutan Jalan (JPJ).

“Silang semak dilakukan berdasarkan kriteria pemilikan kenderaan yang layak untuk bantuan PSP. Hasil silang semak ini, kementerian mengenal pasti 2.9 juta penerima bantuan PSP daripada golongan B40 yang layak untuk menerima subsidi ini.

“Bagaimanapun, saya ingin menekankan bahawa data ini masih memerlukan penambahbaikan dan ingin memohon rakyat dalam kategori B40 untuk menyemak status mereka,” katanya dalam kenyataan di sini, hari ini.

Jika ada daripada golongan yang layak menerima BSH dan memiliki kenderaan sepertimana kriteria dalam PSP tetapi belum berdaftar dengan BSH, mereka diminta untuk segera mendaftar program BSH dengan Kementerian Kewangan.

“Jika anda adalah penerima BSH tetapi baru membeli kenderaan yang layak, sila mendaftar kenderaan anda dengan JPJ dan membuat permohonan baharu di portal PSP,” katanya.

Beliau, bagaimanapun mengingatkan bahawa semakan kelayakan hari ini belum lagi termasuk golongan bukan penerima BSH yang diumumkan oleh Menteri Kewangan Lim Guan Eng dalam ucapan Belanjawan 2020.

“Proses serta tarikh permohonan baharu untuk penerima PSP daripada golongan bukan penerima BSH akan diumumkan setelah butiran pelaksanaannya diperhalusi bersama Kementerian Kewangan,” katanya.

Sebarang pertanyaan boleh diajukan terus melalui hotline 1800886800, e-mel: [email protected] atau melalui aplikasi WhatsApp di nombor 019-2786356. – BERNAMA


‘Tidak Pakai Sarung Getah Pun Mahu Report Polis Kah?’ – Netizen

“Laporan camni hanya buang masa polis,” demikian kata netizen berhubung gambar laporan polis seorang wanita terhadap teman lelakinya yang mula tersebar sejak petang tadi.

Berdasarkan gambar laporan yang dibuat pada 20 Julai 2019 di Balai Polis Dang Wangi, seorang wanita berusia 38 tahun mengadu mengenai tindakan teman lelakinya warga Nigeria yang telah memungkiri janji.

“Pada tarikh 20/7/2019 jam lebih kurang 1 pagi, semasa saya berada di rumah kenalan warganegara Nigeria, saya dan dia suka sama suka untuk melakukan hubungan intim.

“Saya mengenakan syarat untuk dia supaya menggunakan sarung getah (pencegah kehamilan). Pada mulanya dia memakainya tetapi pada pertengahan hubungan itu, tanpa saya sedari dia telah menanggalkan sarung itu dan memasukkan….

“Saya rasa tertipu dan risau jika ada penyakit berjangkit seperti HIV kena pada diri saya.

Saya buat laporan ini untuk mendapatkan rawatan serta mengharap agar dia tidak dapat membuat perbuatan seperti ini lagi,” kata pengadu. Sementara itu di media sosial, netizen mengecam pengadu yang dianggap seperti bangga melakukan hubungan terlarang tanpa sebarang ikatan yang sah.


Bell Ngasri Jadi Ikon ‘Muka Orang Tak Puasa’

KUALA LUMPUR: Pelakon berkaliber, Bell Ngasri, 41, tidak pernah menyangka dirinya akan menjadi ikon ‘muka orang tak puasa’ ketika Ramadan menerusi watak Barkoba lakonannya dalam drama 16 Puasa, 17 Puasa dan terbaru, 18 Puasa Di Kampung Pisang arahan Mamat Khalid.

Bell berkata, Barkoba adalah pemegang ikon ‘plastik hitam’ kerana tak puasa dan masyarakat nampaknya sangat suka dengan gelagat Barkoba itu.

“Saya pelik juga bila lihat orang suka sangat dengan watak Barkoba ini hingga tular di media sosial. Apapun, saya amat berterima kasih dengan pengarah, Mamat Khalid kerana memberikan saya watak berkenaan.

“Disebabkan Barkoba yang saya lakonkan sejak 16 Puasa dulu, setiap kali Ramadan, wajah saya akan jadi ‘muka orang tak puasa’ yang disebarkan menerusi media sosial. Namun, ia hanyalah lakonan sahaja. Saya tidaklah berperangai seperti Barkoba kerana saya berpuasa penuh. Saya tak sangka watak itu boleh buat orang suka tengok dan diterima baik,” katanya kepada Harian Metro.

Menurut Bell, apa yang boleh disifatkan mengenai penerimaan orang ramai terhadap watak itu umpama bom jangka yang tiba-tiba meletop dan meledak.

“Gara-gara Barkoba juga, wajah saya turut diletak dalam kumpulan WhatsApp dan sebagainya hingga tersebar merata-rata. Lakonan saya mungkin disukai ramai kerana nasib berikutan watak yang dilakonkan itu dekat dengan masyarakat dan seterusnya mendapat perhatian.

“Saya bersyukur kerana dalam karier lakonan ini, selagi orang terima dan nak tengok, saya buat saja. Tak ada apa-apa rahsia kejayaan selain buat kerja itu dengan ikhlas,” katanya yang juga anak kepada penyampai radio popular Ngasri Sain.

Bell yang memulakan kerjaya seni sejak kanak-kanak dilahirkan dalam keluarga seni. Abangnya, Naszeli Ngasri dan dua adiknya, Darling Ngasri dan Anne Ngasri turut aktif sebagai pelakon.

Pada 15 April lalu, filem 18 Puasa Di Kampung Pisang arahan Mamat menjadi pilihan penonton di Astro First apabila berjaya mencatat kutipan RM1 juta dalam tempoh tiga hari. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu Dikuarantin Keluar Hisap Rokok, Jumpa Rakan Akan Didenda

LABUAN: Polis mendapati beberapa orang yang dikuarantin di hotel di sini melanggar peraturan dengan keluar membeli dan menghisap rokok, serta berjumpa rakan dari luar di lobi premis itu yang dijadikan fasiliti kuarantin Covid-19.

Ketua Polis Labuan, Muhammad Farid Ahmad berkata selepas membuat pemeriksaan di hotel, pihaknya merekodkan maklumat mereka terbabit dan menyerahkan kepada Jabatan Kesihatan untuk tindakan lanjut, termasuk dikompaun.

“Mereka ini ialah kakitangan teknikal dan operasi dalam sektor minyak dan gas yang menamatkan tugas, tetapi perlu menjalani kuarantin 14 hari di hotel yang dijadikan kemudahan kuarantin sebelum dibenarkan pulang ke rumah di Semenanjung, Sabah dan Sarawak,” katanya semalam.

Sementara itu, Pengarah Jabatan Kesihatan Labuan, Dr Ismuni Bohari berkata kira-kira 15 hotel diperiksa kelmarin dan mendapati 41 penghuni yang sedang dikuarantin telah melanggar peraturan.

“Terdapat pesakit di bawah pengawasan yang ditempatkan di hotel dijadikan kemudahan kuarantin tidak berada di dalam bilik mereka semasa pemeriksaan kira-kira 8 hingga 10 malam, mereka telah keluar dari bilik tanpa kebenaran dan menimbulkan risiko kesihatan kepada diri dan orang di sekeliling.”

Ismuni berkata, 7 kompaun dikenakan terhadap pesakit di bawah pengawasan dan pemerhatian, manakala 34 diberikan amaran terakhir kerana melanggar peraturan kuarantin di bawah Seksyen 22 (b) Akta Pencegahan dan Pengawalan Penyakit Berjangkit 1988 [Akta 342].

Dalam operasi pematuhan prosedur operasi standard (SOP) perintah kawalan pergerakan bersyarat (PKPB) kelmarin, beliau berkata 7 premis makanan dikenakan amaran kerana melanggar garis panduan jarak sosial.

“Kami mendapati premis berkenaan tidak mengikuti SOP dalam susunan meja menyebabkan pelanggan mereka duduk berdekatan satu sama lain.”


737,797 Rakyat Sabah Lulus Bantuan BPN

KOTA KINABALU: Seramai 737,797 orang rakyat di Sabah telah mendapat kelulusan Bantuan Prihatin Nasional (BPN). Jumlah itu adalah daripada 6.5 juta penerima layak di seluruh negara.

Timbalan Menteri Kewangan 1, Datuk Abdul Rahim Bakri dalam satu kenyataan media yang dikeluarkan hari ini, berkata jumlah terbabit tidak termasuk individu yang baru mendaftar.

“Pendaftar baharu akan ditapis kelayakan mereka dan ditentukan selepas tempoh pendaftaran berakhir pada 30 April ini,” katanya.

Beliau mengeluarkan kenyataan terbabit selepas mendapat taklimat ringkas dari Pengarah Lembaga Hasil Dalam Negeri (LHDN) Sabah, Datuk Hajam Lajah Alam, di sini, hari ini.

Beliau berkata, pembayaran BPN untuk rakyat Sabah membabitkan golongan yang disasarkan.

“Setakat ini pembayaran BPN di Sabah dijangka akan membabitkan seramai 341,229 orang ketua isi rumah B40 ( pendapatan RM4000 ke bawah ) dengan bayaran RM1600 setahun dan anggaran jumlah sebanyak RM545,966,400.

“Bagi individu bujang B40 (pendapatan RM2000 ke bawah) pula adalah seramai 314,451 orang yang akan menerima RM800 seorang setahun berjumlah sebanyak RM251,560,800.

“Sementara itu, ketua isi rumah M40 (pendapatan RM4001 sehingga RM8000) dengan bayaran RM1000 setahun adalah berjumlah 51,026 orang dengan peruntukan sebanyak RM51,026,000

“Individu bujang M40 (pendapatan RM2,001 sehingga RM4,000) jumlah yang telah diluluskan ialah 31,091 dengan jumlah bayaran RM500 dengan jumlah peruntukan RM15,545, 500,” katanya.

Abdul Rahim turut memberitahu, kerajaan persekutuan telah memperuntukkan dana sebanyak RM864,098,700 juta BPN bagi sejumlah 737,797 orang yang layak di Sabah.

“Bantuan ini adalah tanda keprihatinan kerajaan PN pimpinan Tan Sri Muhyiddin Yassin kepada rakyat Malaysia termasuk Sabah yang terjejas oleh PKP, ” katanya.


APMM Tahan Empat Lelaki Warga Asing Terlibat Bom Ikan Di Kunak

KUNAK, 24 Julai: Agensi Penguatkuasaan Maritim Malaysia (APMM) menahan empat lelaki dan merampas dua bot pam disyaki menangkap ikan menggunakan bahan letupan di perairan Tabawan, Kunak, pagi ini.

Pengarah Zon Maritim Lahad Datu, Komander Maritim Abdul Muhaimin Muhammad Salleh berkata, bot peronda yang menjalankan tugas rutin mengesan bot berkenaan dalam keadaan mencurigakan sebelum ditahan pukul 11 pagi.

“Suspek berusia 25 hingga 60 tahun, yang juga warga asing itu, ditahan sewaktu menjalankan kegiatan mengebom ikan.

“Pemeriksaan dalam bot turut menemukan alatan mengebom ikan,” katanya dalam satu kenyataan di sini, hari ini.

Menurut Abdul Muhaimin, pihaknya terus komited membanteras kegiatan bom ikan di perairan Lahad Datu serta Kunak.

“Perkara itu termasuk melakukan rondaan dan penguatkuasaan dari semasa ke semasa bagi mengekang perlanggaran undang-undang serta perlakuan jenayah di laut,” katanya.


Seorang Anggota Tentera Disiasat

PENAMPANG: Seorang anggota tentera disiasat berhubung insiden kematian Mejar Mohd Zahir Armaya ketika melakukan demonstrasi di Kem Lok Kawi, pagi tadi.

Ketua Polis Daerah Penampang, Deputi Superintendan Haris Ibrahim, dalam satu kenyataan, berkata siasatan dilakukan mengikut Seksyen 304A Kanun Keseksaan.

“Siasatan awal mendapati mangsa ketika itu sedang melakukan acara persembahan tembak sempena Majlis Perbarisan Pelancaran Divisyen ke-5 Infantri Malaysia dan Briged ke-13 Infantri Malaysia di Kem Lok Kawi.

“Ketika kejadian mangsa tertembak oleh rakannya sendiri dalam jarak lingkungan lima meter menggunakan senjata api ketika acara persembahan tembak di majlis berkenaan,” katanya.


Damailah Kalian, Wahai Wira Tanah Airku!

Semalam, tanggal 1 Mac 2020, genaplah tujuh tahun pemergian para pegawai dan anggota keselamatan negara dari Polis Diraja Malaysia (PDRM) dan Angkatan Tentera Malaysia (ATM) yang terkorban dalam peristiwa hitam pencerobohan Tentera Sulu di Lahad Datu dan Semporna, Sabah.

Biarpun segerombolan pihak musuh datang menyerang, sedikitpun kalian tidak gentar, malah berjuang habis-habisan demi pertahankan tanah air tercinta.

Hinggalah ke hujung nyawa, kalian berpegang teguh pada janji – tiada sesiapapun boleh merampas tanah tumpah darah kami ini!

Damailah wahai perwira negara di negeri yang abadi. Semoga roh kalian semua diangkat dan dimuliakan disisiNya. Terima kasih jua atas segala jasa, budi dan pengorbanan yang ditaburkan. Pastinya akan kami kenang dan perjuangkan buat selama-lamanya.

Kredit: Polis Diraja Malaysia ( Royal Malaysia Police )


‘Tragedi Syafiq Sama Macam Yang Saya Alami’ – Rozaimi

KUALA LUMPUR: Kemalangan ngeri yang menimpa penyerang Johor Darul Ta’zim (JDT), Syafiq Ahmad pernah dilalui oleh seorang lagi penyerang berbakat negara, Rozaimi Abdul Rahman pada 2015 lalu.

Jelas Rozaimi, dia mengakui trauma apabila kejadian yang menimpa Syafiq adalah sama seperti episod hitam dilaluinya dulu di mana kemalangan yang berlaku di Tuaran, Sabah menyaksikan anak saudaranya terkorban.

Katanya, dia menangis sebaik mengetahui kemalangan yang menimpa Syafiq itu.

“Saya kemalangan dengan kereta semua, sampai sekarang saya masih trauma. Apabila melihatnya semalam (kemalangan yang menimpa Syafiq Ahad lalu), saya menangis sebab masih teringat anak saudara saya.

“Dia (Syafiq) pula dengan mak mentua dan anaknya, jadi ia benda yang sama seperti yang berlaku kepada saya, saya melihat kemalangan itu memang dalam keadaan trauma.

“Saya melihat keretanya juga sama seperti kereta saya dulu, hancur. Kemudian dia hilang orang yang tersayang, memang sama macam saya,” katanya di akaun Facebook rasmi miliknya.

Ahad lalu, Syafiq yang juga penyerang Harimau Malaya terbabit dalam kemalangan di Lebuhraya Utara Selatan (PLUS) Kilometer 163.6 arah utara di Sungai Bakap, Pulau Pinang.

Kemalangan ngeri itu mengorbankan bayi lelakinya berusia 22 hari dan dua wanita iaitu ibu mentuanya, Zainab Wahab, 45 tahun dan pembantu rumah dari Indonesia, Titik Sukamti, 30-an.

Manakala Syafiq dan seorang lagi anak perempuannya, Aaira Nur Saffiyya, 2 tahun, cedera ringan sementara isterinya, Nur Amalina Nur Ain, 25 tahun, dilaporkan cedera parah.

Rozaimi yang pernah dijulang antara penyerang muda terbaik Asia menitipkan nasihat dan semangat kepada Syafiq untuk tabah menerima dugaan yang berat ini.

“Anak saudara saya dulu dari kecil membesar dengan saya, saya tak boleh ingat kemalangan itu, saya kena ingat perkara lain daripada itu untuk menguatkan semangat diri saya.

“Kesedihan itu memang ada, rasa nak nangis pun ada bila teringat perkara itu. Tapi kita kena kuat dan jangan ingat benda yang membuatkan kira rasa hilang semangat,” katanya.

Ketika ini, Rozaimi dikaitkan dengan beberapa pasukan termasuk Sabah selepas kontraknya dengan JDT tidak disambung selepas bersama skuad Harimau Selatan itu sejak 2016. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sedang Lalui Fasa Penstabilan

KOTA KINABALU : Sabah pada masa ini sedang melalui fasa penstabilan COVID-19 apabila tiada kluster baharu dicatatkan sejak beberapa minggu lalu, kata Menteri Kerajaan Tempatan dan Perumahan negeri Datuk Masidi Manjun.

Jurucakap COVID-19 Sabah itu berkata pada masa ini hanya tiga kluster COVID-19 masih aktif di negeri itu dan satu kluster iaitu Kluster Jalan Kebulian di Kota Marudu diisytiharkan tamat hari ini.

“Keputusan menamatkan kluster itu dibuat apabila tiada rantaian kes baharu yang mempunyai kaitan dengan kluster berkenaan…tiada kluster baharu direkodkan hari ini,” katanya menerusi kenyataan di sini malam ini.

Beliau berkata jumlah kes positif COVID-19 dicatatkan hari ini ialah 270 kes berbanding hanya 214 kes semalam, menjadikan jumlah kumulatif sebanyak 367,679 kes.

“Seramai 258 orang atau 95.56 peratus daripada 270 pesakit baharu hari ini berada dalam kategori satu dan dua, tiga orang dalam kategori tiga, empat orang kategori empat dan lima pesakit dalam kategori lima,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Emas Hilang Ketika Bersiar

KOTA BELUD: Seorang lelaki warga emas lelaki dilaporkan hilang sejak 1 Mac lalu ketika bersiar-siar di Kampung Kebidahan, Kota Belud, di sini.

Kinduoh Sampidoh, 60, dikatakan keluar rumah pada 6 pagi dan tidak pulang sehingga hari ini.

Anaknya, Edah Kinduoh, 29, berkata bapanya mengalami masalah mental selepas terjatuh dari pokok kelapa pada 2015.

“Kebiasaannya setiap pagi ayah hanya berjalan-jalan di sekitar kampung dan pulang pada waktu senja namun kali ini penduduk memaklumkan melihat dia berdekatan jalan raya sebelum ke Sungai Kebidaan,” katanya.

Menurutnya, sehubungan itu laporan dibuat di Ibu Pejabat Polis Daerah (IPD) Kota Belud petang semalam.

Sementara itu, Ketua Polis Daerah Kota Belud, Superintendan Mohd Zaidi Abdullah ketika dihubungi berkata, operasi mencari mangsa dijalankan jam 9.30 pagi ini bersama Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), Angkatan Tentera Malaysia (ATM), Jabatan Sukarelawan Malaysia (Rela) dan penduduk kampung.

Mohd Zaidi berkata, operasi mencari belum menemukan sebarang petunjuk setakat ini dan mangsa kali terakhir dilaporkan dilihat memakai baju lengan pendek berwarna biru dan seluar pendek berwarna coklat.

Katanya, orang ramai yang mempunyai maklumat berkaitan mangsa boleh hubungi IPD Kota Belud di talian 088-976600. – Harian Metro


Orang Ramai Di Kompleks Beli Belah Di KK Situasi Biasa Musim Perayaan

KOTA KINABALU: Situasi kompleks membeli-belah dipenuhi orang ramai disifatkan sebagai perkara biasa yang berlaku ketika menjelang musim perayaan dan hujung tahun.

Malah, ada ibu bapa yang mula membuat persiapan membeli peralatan persekolahan anak-anak untuk tahun hadapan.

Menteri Kerajaan Tempatan dan Perumahan, Datuk Seri Masidi Manjun berkata, gambar tular di kompleks membeli-belah semalam adalah situasi normal setiap kali menjelang musim perayaan.

Bagaimanapun, pemantauan dan penelitian yang dilakukan setakat ini mendapati, orang ramai masih mematuhi prosedur operasi standard (SOP) ditetapkan seperti memakai pelitup muka dan menjaga jarak sosial ketika menunggu giliran.

“Pelanggan juga tidak melanggar SOP ditetapkan. Untuk premis pula, mereka didapati masih mengambil langkah pencegahan dengan menggunakan MySejahtera dan buku log bagi merekod kedatangan pelanggan,” katanya ketika mengulas tentang gambar tular di media sosial yang menunjukkan orang ramai sedang beratur menunggu giliran masuk di sebuah kompleks membeli-belah semalam.

Beliau berkata demikian semasa sidang media perkembangan semasa Covid-19 negeri Sabah, di sini hari ini.

Masidi menasihatkan orang ramai untuk terus mematuhi SOP Perintah Kawalan Pergerakan Bersyarat (PKPB) yang ditetapkan bagi memutuskan rantaian jangkitan Covid-19 di Sabah.

Ditanya mengenai kelonggaran diberikan walau kes Covid-19 di Sabah masih tiga angka, Masidi berkata, faktor kes tinggi bukan satu-satunya faktor yang diambil kira ketika memberi kelonggaran bagi sektor tertentu.

Katanya, kerajaan negeri telah meneliti pelbagai aspek termasuk aspek ekonomi dan mengambil kira nasihat Kementerian Kesihatan Malaysia (KKM) dan Majlis Keselamatan Negara (MKN) semasa memutuskan memberi kelonggaran.

“Walau kelonggaran diberi tapi kita masih di bawah PKPB. Masih ada kawalan dan syarat tertentu yang perlu dipatuhi.

“Kita tidak boleh terus menutup sektor ekonomi kerana ramai yang mengalami kerugian dan sebagai kerajaan, kita kena bertanggungjawab untuk itu,” katanya.

Tambahnya, kerajaan membernarkan aktiviti tertentu dilakukan tetapi, orang ramai masih perlu mematuhi SOP ditetapkan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Wan Azizah Selesai Kemas Pejabat

PUTRAJAYA: Bekas Timbalan Perdana Menteri, Datuk Seri Dr Wan Azizah Wan Ismail meninggalkan Bangunan Perdana Putra pada jam 11.25 pagi.

Beliau yang ditemani anaknya, Nurul Izzah berada di bangunan itu kira-kira sejam.

Difahamkan kehadiran Dr Wan Azizah di bangunan berkenaan adalah untuk mengemas dan mengambil barang.

Semalam, Tun Dr Mahathir Mohamad mengumumkan peletakan jawatannya sebagai pemimpin nombor satu negara sekali gus menyaksikan Kabinet Pakatan Harapan terbubar.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah kemudiannya berkenan melantik Dr Mahathir sebagai Perdana Menteri interim selepas menerima peletakan jawatannya pada hari sama.